Sejarah dan Revolusi Penciptaan Kereta Elektrik

Antara topik yang hangat dibincangkan dalam bidang sains dan teknologi pada masa kini adalah persaingan untuk mencipta kenderaan elektrik (dalam bahasa Inggeris sering digelar "EV", singkatan kepada "electric vehicle").

Walaupun syarikat TESLA dilihat memonopoli pasaran EV, sudah banyak syarikat besar termasukalh dari China yang sudah membuat pelaburan yang besar untuk masuk ke pasaran EV yang dianggap sebagai pelaburan lumayan dengan permintaan pada masa hadapan.

Walaupun EV kerap diperkatakan sejak kebelakangan ini, idea mengenai penciptaan EV sebenarnya sudah sangat lama wujud, malah sebelum kewujudan syarikat TESLA itu sendiri. Kali ini, pihak Iluminasi ingin berkongsi sedikit sebanyak sejarah dan  revolusi kereta elektrik yang dijangka akan menguasai pasaran otomobil masa hadapan.

Untuk memahami sejarah kereta elektrik, adalah penting untuk kita terlebih dahulu tahu apakah kenderaan yang tergolong dalam kategori kenderaan elektrik dan apa komponen wajib yang biasanya dimuatkan dalam sesebuah kenderaan elektrik yang membezakannya dengan kenderaan konvensional.

Kenderaan elektrik secara umumnya bekerja dengan menggunakan motor elektrik dan bukannya enjin pembakaran dalaman, seperti kereta berkuasa petrol atau diesel. Dalam kebanyakan kes, EV menggunakan pek bateri dengan kapasiti besar besar untuk menghidupkan motor.

Pek bateri ini diisi (cas) dengan disambungkan ke stesen pengecas atau outlet yang direka khas. Disebabkan EV menggunakan tenaga elektrik, ia tidak memiliki ekzos dan tidak mengandungi komponen seperti pam bahan api, saluran bahan api, karburator dan tangki bahan api yang diperlukan pada kenderaan petrol atau diesel.

Secara amnya, kenderaan elektrik terdiri daripada rangkaian komponen asas. Ini termasuk, tetapi tidak terhad kepada komponen-komponen yang dinyatakan dalam gambar di bawah:

Jadi, siapkah yang dikreditkan untuk penciptaan kereta elektrik pertama dunia?

Agak sukar sebenarnya untuk menamakan hanya seorang individu atau syarikat sahaja untuk dikreditkan sebagai penciptaan kenderaan elektrik pertama dunia.

Seperti kenderaan enjin pembakaran, tidak ada satu nama yang boleh dikreditkan sebagai pencipta kereta elektrik. Kemunculan dan perkembangan kereta elektrik dianggap satu siri penemuan dan perkembangan yang akhirnya akan 'bergabung' menjadi apa yang kita kenali sekarang sebagai kereta elektrik.

Anyos Jedlik, seorang pencipta dari Hungary, mencipta motor elektrik terawal pada tahun 1828. Dengan menggunakan penemuan baru ini, beliau juga mengembangkan konsep awal untuk menggunakan elektrik sebagai alat pengangkutan dengan membina model kereta yang dapat digerakkan menggunakan motor elektrik.

Tidak lama kemudian, pada tahun 1834, Thomas Davenport, membina kenderaan elektri yang dapat bergerak di landasan elektrik kecil dan bulat. Walaupun ciptaan ini cukup mengagumkan, ia tidak memiliki sumber tenaga yang boleh dicas semula sendiri dan oleh itu mempunyai kapasiti yang terhad sebagai alat pengangkutan.

Dunia perlu menunggu hingga 1859 apabila ahli Fizik Perancis Gaston Plante mencipta bateri asid plumbumnya. Teknologi ini terus ditambah baikl oleh seorang pencipta Perancis lain, Camille Alphonse Faure yang pada tahun 1881 telah meningkatkan kapasiti bateri dengan ketara. Perkembangan ini memungkinkan pengeluaran bateri pada skala industri.

Kereta elektrik terawal dahulunya tergolong dalam pasaran yang menguntungkan, terutama untuk digunakan di sekitar bandar. Beberapa pengguna kenderaan elektrik terawal adalah wanita yang mendapati kenderaan elektrik ini sangat sesuai untuk perjalanan pendek di bandar.

Salah satu kereta elektrik praktikal pertama dicipta oleh pencipta Britain Thomas Parker pada sekitar tahun 1884. Contoh lain dari kereta elektrik awal adalah The Flocken Elektrowagen, yang dihasilkan di Jerman pada tahun 1888.

Keadaan jalan raya yang teruk di luar pusat bandar menyukarkan kereta elektrik (dan wap / petrol) awal untuk menjelajah jauh di kawasan luar bandar. Ketika kereta elektrik mula dilancarkan pada tahun 1910-an, pengecasan bateri kereta elektrik awal ini dilihat mudah dan ianya menjadi tarikan orang ramai.

Pengilang kereta pada masa itu mula bereksperimen dengan kereta elektrik dan kereta hibrid elektrik terawal. Salah satu ciptaan penting adalah dari pengasas Porsche sendiri Ferdinand Porsche, yang mencipta model P1 yang terkenal pada tahun 1898 (ini juga merupakan kereta pertamanya).

Thomas Edison juga pernah mencurahkan keringat dan ideanya untuk penciptaan kereta elektrik awal kerana mempercayai keunggulan mereka berbanding alternatif lain dan beliau berusaha mencipta bateri dengan prestasi lebih baik.

Henry Ford (yang kebetulan merupakan kawan rapat Thomas Edison) bekerjasama dengannya pada sekitar tahun 1914 untuk menghasilkan kereta elektrik berkos rendah.

Ketika kereta elektrik satu ketika dahulu dilihat sebagai potensi besar pada masa hadapan, revolusi penciptaannya tiba-tiba suram sehinggalah ianyaa kembali menjadi topik hangat otomobil sejak beberapa tahun kebelakangan ini. Mengapakah perkara ini berlaku?

Faktor pertama yang menyebabkan kereta elektrik tiba-tiba tenggelam adalah kerana penghasilan secara besar-besaran kereta Model T oleh syarikat Ford yang cukup popular ketika itu. Ada yang mendakwa ianya sengaja dilakukan oleh syarikat Ford untuk menyaingi pengeluaran kereta elektrik.

Kereta Model T ketika itu dijual pada harga $650 dan sebuah kenderaan elektrik dengan spesisfikasi yang sama dijual pada harga 3 kali ganda sekitar $1,750, maka sudah tentulah kereta Model T menjadi pilihan.

Kemudian, perkembangan dan penambahbaikan pada enjin petrol, seperti penciptaan starter elektrik oleh Charles Kettering berjaya menyelesaikan salah satu masalah utama enjin pembakaran awal iaitu kesukaran menggunakan mesin jana tangan (hand crank).

Kereta elektrik semakin kurang mendapat perhatian apabila jaringan sistem jalan raya semakin baik, membolehkan kenderaan bergerak lebih jauh - sesuatu yang tidak boleh dilakukan dengan kenderaan elektrik. Penemuan rizab-rizab minyak mentah di seluruh dunia ketika menyebabkan harga minyak semakin murah dan lebih ramai individu memilih kereta dengan sistem pembakaran petrol/diesel sebagai pilihan.

Kesemua faktor di atas ini menyebabkan revolusi penciptaann kereta elektrik seakan-akan terhenti pada tahun 1935 sebelum ianya muncul kembali puluhan tahun kemudian apabila teknologi-teknologi baru dicipta yang menjadikan kereta elektrik sebagai potensi baru pada masa hadapan.


Kisah Hubungan Segi Tiga Bill Gates, Melinda Gates dan Wanita Kedua

Sebut nama Bill Gates, pasti ramai membayangkan wajah mesra beliau yang kelihatan agak nerd dan dorky tetapi menyimpan kepintaran yang mengagumkan.

Menjadi pengasas syarikat yang mengeluarkan sistem operasi komputer paling popular dunia selain bergelar seorang dermawan yang bergerak aktif melalui yayasan Bill & Melinda Gates Foundation bersama (bekas) isterinya, hubungan kedua-duanya tampak akrab dan mesra sebagai sebuah keluarga.

Namun tidak ramai menyedari hubungan itu sebenarnya terbina disebabkan oleh satu perjanjian yang telah mereka buat; membolehkan Bill Gates kekal berhubungan dengan seorang wanita bernama Ann Winblad.

Di kalangan pengusaha firma teknologi di Amerika Syarikat, Ann L. Winblad bukanlah satu nama asing.

Wanita kelahiran tahun 1950 ini memegang kelulusan matematik dan perniagaan, memulakan syarikat pengaturcaraan perisian akaun Open Systems Inc. dengan dana permulaan $500 yang dipinjam dari abangnya.

Open Systems Inc. berjaya dijual pada harga $15 juta pada tahun 1983, membolehkan Winblad memiliki dana untuk melabur dalam pelbagai firma teknologi.

Pada tahun 1984, semasa menyertai persidangan teknologi anjuran firma Rosen-Dyson, Winblad berkenalan dengan Bill Gates yang pada ketika itu masih lagi boleh dikatakan baru memulakan pembangunan sistem operasi Microsoft Windows.

Selepas pertemuan itu, kedua-duanya menyedari ada percikan cinta di antara satu sama lain, bersetuju untuk bersama sebagai kekasih walaupun Bill berusia 5 tahun lebih muda daripada Winblad.

Salah satu tradisi mereka semasa bercinta, adalah melakukan perjalanan-perjalanan pengembaraan secara spontan selama seminggu bersama-sama.

Ada banyak kisah pengembaraan mereka ke tempat-tempat terpencil yang memberikan impak besar kepada Gates. Sepanjang tempoh berdua, mereka akan berbicara berkenaan hidup, visi dan matlamat hala tuju mereka - selain daripada berbincang berkenaan bidang teknologi.

Kebiasaannya, mereka memilih untuk menyewa sahaja kereta dan tinggal di hotel-hotel tepi jalan, bagi membolehkan mereka merasai suasana yang berbeza. Menurut Bill Gates, kebanyakan masa mereka berdua dihabiskan dengan mempelajari topik-topik baru seperti fizik, teori evolusi dan biokimia selain bermain golf.

Tradisi itu berlangsung hampir setiap minggu, membawa mereka ke banyak negara seperti Brazil, Afrika dan Zanzibar. Mereka bersama selama 3 tahun sebelum memutuskan hubungan pada tahun 1987 kerana Winblad mahu berumah tangga, sementara Bill pula merasakan belum tiba masanya.

Kedua-duanya membawa haluan sendiri - Gates terus sibuk dengan Microsoft sementara Winblad meneruskan karier sebagai pelabur firma teknologi, mengasaskan Hummer Winblad Venture (HWVP).

HWVP ditubuhkan khas untuk menyediakan dana permulaan dan sistem sokongan kepada syarikat-syarikat berstatus pemula, yang ingin membangunkan perniagaan dalam bidang pembangunan perisian.

Walaupun hubungan cinta beliau dan Gates telah berakhir secara rasmi, HWVP terus menjadi antara rakan niaga penting Microsoft, selain membimbing syarikat besar seperti Apple, IBM dan Price-Cooper-Waterhouse.

Masih berkawan baik, apa yang telah dilalui oleh Gates semasa perkenalan dengan Winblad banyak memberi kesan kepada perwatakannya selepas itu.

Sekitar tahun 1987, Bill Gates berkenalan dengan Melinda Ann, seorang wanita berkelulusan sains komputer dan ekonomi yang mempunyai pengalaman melakukan pengaturcaraan komputer sejak berusia 14 tahun.

Melinda Ann pada ketika itu baru saja selesai menamatkan pengajian sarjana muda dan sedang mencari pekerjaan. Nasibnya baik dia bertemu dengan Bill Gates dalam satu ekspo teknologi lalu Bill menawarkan jawatan pengurus pemasaran di Microsoft - tanpa Melinda tahu ketika itu dia ditawarkan jawatan itu oleh CEO Microsoft sendiri.

Ketekunan bekerja, kemampuan menguasai pembangunan dan urusan jualan pelbagai perisian Microsoft menyebabkan Bill mula yakin Melinda bukan calang-calang orangnya.

Bill tahu Melinda merupakan calon isteri terbaik untuknya - namun sebelum dia melafazkan niatnya kepada Melinda, Bill perlu meminta nasihat wanita yang paling dipercayainya.

Pada awal dekad 1990-an, Bill Gates melakukan panggilan telefon kepada Ann Winblad, bagi membincangkan isu perkahwinannya. Winblad menyatakan sokongan tidak berbelah bahagi atas niat Bill dan mengiktiraf Melinda sebagai wanita yang sesuai dengannya.

Namun, dalam masa yang sama Bill tetap tidak mahu 'melepaskan' Winblad dari hidupnya. Jadi Bill dan Melinda melakukan perbincangan dan membentuk satu perjanjian yang aneh tetapi berkesan untuk ketiga-tiga pihak, sebelum kedua-duanya berkahwin.

Budaya melakukan perjanjian atau pre-nuptial aggreement sebelum melangsungkan perkahwinan merupakan satu perkara biasa di kalangan masyarakat barat.

Kedua-dua pasangan terlibat akan meletakkan syarat yang perlu dipatuhi melibatkan isu utama seperti aspek kewangan, hak penjagaan anak atau pengurusan harta sekiranya perceraian atau kematian berlaku.

Bill Gates meletakkan syarat dia hanya akan mengahwini Melinda sekiranya Melinda bersetuju untuk membenarkan bakal suaminya meluangkan masa selama seminggu setiap tahun bersama-sama Ann Winblad tanpa kehadiran Melinda, ke mana-mana destinasi di dunia.

Permintaan itu mendapat persetujuan Melinda Ann dan juga Ann Winblad. Pada tahun 1994, Bill Gates dan Melinda Ann melangsungkan perkahwinan mereka. Begitulah yang berlaku selepas itu. Melinda akan menghormati perjanjian yang telah ditandatangani, melepaskan suaminya kepada bekas kekasihnya tanpa bantahan.

Setahun sekali setiap kali tibanya musim panas, Bill dan Ann Winblad akan bertemu selama seminggu biasanya di sebuah kawasan rumah pondok (cottage) peranginan milik Winblad yang terletak di Carolina Utara.

Mereka akan menghabiskan masa berdua yang sangat berharga itu dengan bersiar-siar, menaiki bugi pasir, meluncur udara dan berjalan di tepi pantai - meneruskan tradisi lama sama seperti semasa mereka masih bercinta.

Tradisi ini diteruskan saban tahun, membolehkan kedua-duanya meneruskan hubungan yang terputus secara profesional walaupun Bill Gates sudah bergelar suami orang.

Perkahwinan Bill dan Melinda mula berdepan keretakan selepas media barat melaporkan kerjasama di antara Bill Gates dengan individu berpengaruh dunia kewangan Jeffrey Epstein pada tahun 2013.

Epstein ketika itu yang telah disabitkan kesalahan jenayah seksual terhadap kanak-kanak bawah umur dan sindiket pemerdagangan kanak-kanak untuk tujuan seksual, telah berjaya mengaturkan pertemuan antara dia dengan pasangan Bill dan Melinda - yang mengakibatkan rasa kurang selesa pada Melinda.

Selepas pertemuan itu, Bill mengakui dia tidak akan sama sekali mewujudkan kerjasama dengan Epstein atas teguran Melinda yang bimbang penglibatan mereka dengan individu pedofil itu, akan menjejaskan imej mereka.

Walaupun Bill pada mulanya menafikan dakwaan kaitannya dengan pedofil tersebut, bukti jelas pertemuan dan gambar yang ditangkap menceritakan sebaliknya - menjadi isu besar yang mengeruhkan hubungan Bill dan Melinda.

Selepas isu itu mula menjadi lebih hangat, Melinda Gates mula mendapatkan bantuan guaman bagi memulakan prosiding tuntutan cerai sekitar tahun 2019 atas dakwaan perkahwinan mereka tidak lagi boleh diselamatkan.

Bagi Melinda, Bill telah mengkhianati apa yang telah mereka bina selama ini. Pada 4 Mei 2021, kedua-duanya mengumumkan perceraian mereka - menamatkan perkahwinan yang dibina selama 27 tahun.

Wanita sekurang-kurangnya boleh bersabar sekiranya wujud wanita lain dalam hidup suami mereka. Tetapi janganlah sama sekali bersahabat baik dengan seorang pedofil dan menipu isteri.

Jadi berterus-teranglah dengan isteri anda sekiranya anda ada buah hati kedua,  mana tahu isteri sudi menerima macam isteri Bill Gates menerima kehadiran bekas kekasih suami setiap seminggu dalam setahun, ke dalam hidup mereka.


Sejarah Jenama Maggi - Pelopor Produk Mi Segera Terkemuka

Sebut sahaja Mi Maggi, pasti majoriti rakyat Malaysia kenal. Malah, Mi Maggi juga dianggap makanan alas perut popular bagi mereka yang pernah bersekolah asrama penuh mahupun para pelajar di universiti yang kadang-kala terpaksa ikat perut sekiranya kehabisan wang.

Populariti Mi Maggi sangat kuat sehinggakan hampir semua digelar "Maggi", sama seperti kebiasaannya ubat gigi dipanggil "Colgate" walhal kedua-duanya adalah jenama. Selain produk mi segera, Maggi turut memasarkan produk-produk lain antaranya produk penambah peisa dan sos.

Dek kerana populariti jenama Maggi ini, ada juga segelintir daripada kita menganggap bahawa Maggi adalah jenama yang berasal dari Malaysia. Sudah tentulah dakwaan ini tidak benar sama sekali. Daripada manakah asal-usul jenama ini? Siapakah pengasas jenama ini?

Maggi merupakan sebuah jenama yang berasal dari Switzerland, ditubuhkan sekitar tahun 1884. Nama "Maggi" ini berasal daripada nama pengasasnya Julius Maggi yang telah mengambil alih kilang bapanya.

Julius atau nama penuhnya Julius Michael Johannes Maggi lahir pada 1846 di Switzerland dan meninggal dunia pada tahun 1912 ketika berumur 66 tahun. Beliau mewarisi kilang memuat tukul milik ayahnya.

Pada awal tahun 1880-an, Julius Maggi mula bereksperimen untuk mencipta pelbagi jenis tepung baru. Pada tahun 1882, dia akhirnya mula menjual tepung dan tidak lama kemudian telah menubuhkan syarikat Maggi. Pada tahun 1886, dia melancarkan produk perasa tambahan di bawah jenama Maggi.

Pada ketika itu, beliau menyedari terdapat satu masalah besar yang dihadapi oleh para pekerja di kawasannya. Orang wanita yang secara tradisional menyediakan makanan untuk keluarga mereka semakin menghabiskan lebih banyak masa di tempat kerja seperti kilang dan kurang masa di dapur mereka.

Julius Maggi menyedari bahawa mereka memerlukan makanan yang berkhasiat, kenyang dan cepat. Maka, beliau telah bertemu dan mendapatkan pandangan seorang doktor dan inilah titik tolak bagaimana beliau mendapat idea untuk menghasilkan pelbagai produk makanan.

Julius Maggi yang mempunyai minda usahawan ini mempunyai visi besar pada ketika itu untuk menghasilkan makanan dengan rasa yang sedap dan berkhasiat. Selain itu, beliau juga mahukan makanan dihasilkan mudah diperolehi oleh para pekerja yang sibuk bekerja dan wanita yang tidak sempat menyediakan makanan berkhasiat untuk keluarga.

Pada ketika itu, seorang doktor bernama Dr Fridolin Schuler percaya ada kaitan antara kekurangan zat makanan dan tahap penyakit yang tinggi dan kadar kematian bayi. Beliau adalah anggota Persatuan Kesejahteraan Awam Switzerland yang tujuannya adalah untuk memperbaiki kehidupan penduduk negara itu.

Daging berkhasiat merupakan makanan premium dan tidak mampu dinikmati oleh rakyat kebanyakan dan Dr Fridolin Schuler yakin bahawa kacang yang kaya nutrien dan mudah dicerna - adalah penyelesaiannya. Julius Maggi mendapat inspirasi daripada pendapat Dr Fridolin Schuler ini dan melihat potensi besar produk ini pada masa depan lalu telah menghasilkan sejenis tepung baru, yang diperbuat dari kacang.

Setelah dua tahun menjalankan kajian, beliau melancarkan tepung yang diperbuat daripada kacang dan kemudiannya pada tahun 1885 telah menjual beberapa serbuk sup segera pertama di dunia. Kemudian, pada tahun 1886, beliau melancarkan bahan perasa Maggi, sejenis stok kuah pekat untuk menjadi asas menghasilkan sup dan sos.

Produk-produk awal ini berjaya dan Maggi mula berkembang di peringkat antarabangsa. Menjelang tahun 1888, Julius Maggi telah membuka cawangan atau sekutu di Jerman, Perancis, Itali, UK dan AS.

Julius Maggi juga meramalkan pentingnya identiti jenama yang "berani" untuk mengekalkan kesetiaan pengguna. Beliau berusaha keras untuk melindungi dan mempromosikan jenama "Maggi"nya.

Menjelang tahun 1900, Julius Maggi telah mendaftarkan cap dagang dan variasi namanya di pelbagai negara. Di Switzerland, beliau melindungi tidak kurang dari 18 variasi namanya - semua perkataan dari Magi hingga Magique yang mempunyai bunyi yang sama dengan namanya untuk mengelakkan sebarang usaha meniru jenamanya.

Pada tahun 1947, berikutan beberapa perubahan dalam pemilikan dan struktur korporat, syarikat induk Maggi bergabung dengan syarikat Nestlé untuk membentuk Nestlé-Alimentana S.A. atau lebih dikenali sebagai Nestlé S.A.

Pemilikan jenama Maggi oleh Nestle yang kedua-duanya syarikat dari Swiss merupakan satu lagi usaha strategik mengembangkan jenama Maggi memandangkan kedua-duanya mempunyai visi dan kepakaran dalam bidang industri makanan.


5 Filem Tentang Ibu Yang Menakutkan

Setiap hari Ahad kedua dalam bulan Mei, masyarakat negara kita akan menyambut sambutan hari ibu sempena mengingati wanita yang utama dalam hidup kita - ibu, mak, ummi, mother, mama, ma, emak, bonda atau apa saja gelaran yang kita gunakan.

Pertikaian berkenaan sambutan hari ibu sering muncul setiap kali tibanya sambutan ini, disebabkan oleh asal-usulnya yang lebih sinonim dengan sambutan keagamaan masyarakat Barat. Namun penjelasan (bekas) Mufti Wilayah dalam menangani persoalan ini cukup cantik.

Ibu juga sering dijadikan fokus dalam penghasilan karya, dengan watak-watak ibu yang kejam dan garang menjadi igauan ramai. Pernahkah anda menonton filem yang memaparkan watak ibu yang membuatkan kita rasa benci?

Berikut adalah lima filem yang sangat berjaya menayangkan kita watak ibu, yang mampu membuatkan kita rasa tak senang duduk.

Kita mulakan dengan salah sebuah filem kurang dikenali, tetapi mendapat sambutan menggalakkan mereka yang menontonnya. 'Hereditary' mengisahkan berkenaan seorang wanita lakonan Toni Collette, yang baru kematian ibu kandungnya.

Babak-babak awal filem ini lebih memfokuskan kepada kesan psikologi dan trauma yang perlu dihadapi keluarga 4 beranak itu dalam menghadapi kematian tersebut sebelum bermula bermacam gangguan aneh di sekeliling mereka, yang mengakibatkan hubungan sesama mereka mula retak.

Situasi mula menjadi lebih buruk selepas anak sulungnya, seorang remaja lelaki terlibat dalam kemalangan yang meragut nyawa adiknya - mengakibatkan ibunya mula menyalahkan anak sulungnya itu atas semua perkara.

Berdepan tekanan, wanita tersebut mula mencari jawapan sebelum menemui rahsia berkenaan pusaka warisan keluarga mereka yang cukup misteri, menjawab semua persoalan kenapa nasib malang sering menimpa keluarga mereka.

'Ma' merupakan sebuah filem yang sangat seronok ditonton pada bahagian awal filem ini, kerana menayangkan babak-babak hidup remaja biasa yang gemar mencari keseronokan.

Namun perkenalan kumpulan remaja itu dengan seorang wanita bernama Sue Ann yang sudi membantu mereka mendapatkan bekalan arak, menjadi titik tolak perubahan hidup mereka.

Sue Ann dilihat terlalu sibuk hendak bersama dengan remaja-remaja itu setiap masa, serta sanggup menghabiskan wang ringgit untuk membahagiakan remaja itu menerusi parti yang dianjurkan di rumahnya sendiri.

Selepas kumpulan remaja itu mula menunjukkan rasa rimas kenapa seorang wanita pertengahan umur sanggup melepak bersama-sama remaja sekolah, Sue Ann mula mengambil langkah keras dalam memastikan kumpulan remaja tersebut tidak lagi mampu meninggalkan dirinya sendirian.

Filem klasik 'Carrie' yang diterbitkan pada tahun 1976, seringkali dijadikan acuan kepada bermacam kisah seram zaman moden malahan filem ini sudah pun diolah semula dalam nafas baru. Namun versi asalnya nyata layak dikategorikan dalam kumpulan filem klasik.

Filem ini memaparkan perubahan emosi, mental dan fizikal yang berlaku kepada watak utamanya, seorang gadis bernama Carrie White ketika berubah menjadi dewasa namun hidup dalam situasi tertekan, disebabkan ibunya yang terlalu mengongkong anaknya. Disebabkan oleh sikap ibunya, Carrie menghadapi masalah menyesuaikan diri di sekolah sehingga dipermainkan dan dibuli setiap hari.

Ibunya Margaret pula seorang fanatik agama yang sama sekali enggan membenarkan anaknya berubah menjadi seorang wanita berdikari disebabkan oleh kesilapan silamnya, yang tidak diceritakan.

Pada dasarnya, filem ini digarap sebagai sebuah filem seram namun realitinya filem ini sebenarnya mengkritik secara terbuka sikap segelintir ibu bapa yang terlalu mementingkan pandangan diri sendiri, sehingga sanggup mengorbankan keperibadian anak kandung mereka.

Pasti ramai belum menonton filem ini kan? 'Precious' memaparkan sebuah keluarga bermasalah disebabkan oleh sejarah hitam keluarga itu, disebabkan oleh tabiat ayah mereka sendiri yang gemar merogol anaknya yang bernama Precious.

Hasil daripada perbuatan keji itu, dua orang anak lahir ke dunia dalam keadaan kurang upaya menyebabkan beban untuk membesarkannya jatuh kepada Precious serta ibunya.

Malangnya, ibunya melihat apa yang telah dilakukan oleh suaminya sendiri kepada anaknya, merupakan satu bentuk ketidak adilan yang berpunca daripada anaknya sendiri. Precious dipersalahkan sebagai punca semua masalah, mengakibatkan dia menjadi mangsa dera ibu kandung sendiri sepanjang hidupnya - bermula sejak kecil.

Filem ini dipuji ramai kerana berani membawakan tema yang kurang disenangi ramai serta mendapat banyak pencalonan dalam festival filem Academy Awards.

Lebih membanggakan, pelakon utama filem itu yang membawakan watak 'Precious, pelakon wanita bernama Gabourey Sidibe membuat kemunculan pertamanya dalam filem tersebut seterusnya tercalon dalam kategori 'Pelakon Wanita Terbaik' anugerah berprestij tersebut.

Rakyat Malaysia yang belum pernah menonton filem 'Ibu Mertuaku' harus cepat-cepat menonton filem ini, kerana filem ini merupakan antara filem terbaik dalam senarai panjang sinematografi Allahyarham Tan Sri P. Ramlee.

'Ibu Mertuaku' memaparkan pergolakan antara seorang wanita bernama Sabariah yang mahu mengahwini seorang pemuzik bernama Kassim Selamat, namun mendapat tentangan ibunya Nyonya Mansoor yang berkehendakkan seorang doktor sebagai menantu.

Cukup berang selepas mendapat tahu anak perempuannya jatuh cinta dengan seorang ahli muzik, Nyonya Mansoor akhirnya terpaksa melepaskan anaknya untuk berkahwin sebelum berjaya menjalankan taktik paling jahat, keji dan zalim pernah digunakan dalam filem Melayu - untuk memisahkan pasangan suami isteri itu.

Berbeza dengan majoriti filem P. Ramlee lain yang memberikan kita kegembiraan pada penamat kisah, 'Ibu Mertuaku' tidak takut untuk terus mempermainkan hati kita dengan penutup filem yang merobek hati penonton tanpa sebarang rasa leka.


Kenapa Kapal Terbang Meninggalkan Garisan Asap Putih di Udara?

Sejak daripada kecil, mungkin kita sudah banyak kali perasan terdapat garisan putih di langit yang biasanya dihasilkan oleh kapal terbang yang melalui kawasan ruang udara tersebut.

Persoalannya, bagaimanakah garisan asap putih atau juga dikenali sebagai "contrail" ini wujud? Adakah semua kapal terbang akan menghasilkan garisan putih ini apabila terbang di udara?

Perkataan "contrail" sebenarnya berasal dari dua perkataan iaitu "condensation" dan "trail". Fenomena kejadian asap putih ini sebenarnya sama sahaja dengan kepulan wap yang terhasil apabila kita bernafas di kawasan yang mempunyai cuaca yang sejuk.

Kapal terbang atau jet akan meninggalkan jejak putih ini apabila ekzos yang panas dan lembap yang terhasil dari kapal terbang itu bercampur dengan lapisan atmosfera, yang pada ketinggian tinggi mempunyai tekanan wap jauh lebih rendah dan suhu yang lebih rendah berbanding gas daripada ekzos kapal terbang tersebut.

Wap air yang terkandung dalam asap ekzos kapal terbang mengeluwap (condense) dan boleh membeku dan proses pencampuran ini membentuk kepulan awan atau asap putih yang sangat mirip dengan yang wap yang dihasilkan oleh nafas panas anda sekiranya suhu persekitaran anda lebih sejuk.

Asap ekzos kapal terbang mengandungi karbon dioksida, oksida sulfur dan nitrogen, bahan bakar yang tidak terbakar, jelaga dan zarah logam serta wap air. Jelaga menyediakan tempat pemeluwapan untuk wap air. Sebarang zarah yang terdapat di udara menyediakan laman tambahan untuk proses pemeluwapan ini.

Anda mungkin menganggap garis putih yang terhasil ini sebagai garis kecil di langit yang luas, tetapi sebenarnya membawa maksud yang tertentu. Bergantung pada ketinggian pesawat dan suhu dan kelembapan atmosfera, akan terjadinya perbezaan bentuk contrail dari segi ketebalan, tahap dan jangka masa mereka. Menariknya, sifat dan ketahanan contrail dapat digunakan untuk meramalkan cuaca.

Contrail yang nipis dan hanya wujud dalam jangka masa pendek sahaja menunjukkan udara dengan kelembapan rendah pada ketinggian tinggi. Ini bermakna cuaca adalah cerah. Sekiranya contrail yang dihasilkan tebal dan tahan lama ia mencerminkan udara lembap pada ketinggian tinggi dan dapat menjadi petunjuk awal ribut.

Contrail boleh terhasil dan kekal sepanjang puluhan kilometer. Kemudian, angin dapat menyebarkannya. Contrail juga boleh kekal di udara selama berjam-jam lamanya. Oleh kerana banyak pesawat melalui ruang udara yang sama, contrail baru dan lama boleh  bercampur dan berkumpul, membentuk kepulan asap seperti awan dikenali sebagai “contrail cirrus”.

Pembentukan awan contrail cirrus yang semakin membesar ini boleh menimbulkan masalah dalam jangka masa panjang. Satu kajian yang dilakukan mendapati peningkatan aliran trafik di udara menyebabkan kesan “contrail cirrus” yang berfungsi sebagai perangkap haba pada tahun 2050 bakal menjadi 3 kali ganda lebih banyak berbanding 2006.

Awan ini akan memerangkap haba yang terhasil daripada Bumi dan menghalangnya untuk bebas ke angkasa. Kejadian ini seterusnya akan menyebabkan peningkatan suhu dan iklim Bumi, seterusnya menyebabkan pemanasan  global.

Contrail dan pembuangan bahan api (fuel dumping) dengan sengaja adalah dua perkara yang berbeza, walaupun kedua-duanya akan menghasilkan garisan putih di ruang udara. Mungkin ada yang tertanya-tanya, mengapakah kapal terbang atau jet perlu membuang bahan api dengan sengaja?

Secara umumnya, terdapat perbezaan berat sesebuah pesawat apabila berlepas dan melakukan pendaratan. Sebelum melakukan sesuatu pendaratan, pesawat tersebut perlulah mencapai sasaran berat tertentu untuk memastikan ianya selamat melakukan pendaratan.

Oleh itu, jumlah bahan api yang dimasukkan ke dalam tangki pesawat tersebut sebelum melakukan penerbangan perlulah mengambil kira perjalanan yang dilakukan oleh pesawat tersebut. Tetapi ada kes-kes tertentu apabila pesawat harus segera mendarat kembali setelah berlepas kerana kecemasan seperti dilanggar burung, kegagalan sistem dan lain-lain.

Namun, juruterbang pesawat tidak dapat mendarat kembali dengan muatan bahan api yang hampir sama dengan pesawat memandangkan pesawat baru sahaja berlepas. Mendarat dengan beban seperti itu akan menyebabkan kerosakan pada gear pendaratan dan juga strukturnya.

Pada 23 Mac 2018, seorang wanita berusia 60 tahun dalam penerbangan dari Shanghai ke New York mula mengalami masalah pernafasan tidak selepas berlepas. Ketika itu badannya mulai longlai dan tidak sedarkan diri. Juruterbang yang bertugas tahu ada satu perkara yang harus dilakukan untuk menyelamatkannya, dengan membuang lebih dari 65,000 paun (sekitar 27215 liter) bahan api ke udara.

Walaupun tindakan tersebut menyebabkan bekalan bahan api bernilai $20,000 terpaksa dibuang begitu sahaja, ia adalah satu-satunya tindakan yang perlu dilakukan sebelum pendaratan kecemasan boleh dibuat dengan segera. Pendaratan kecemasan berjaya dilakukan di Anchorage, Alaska dan penumpang tersebut sempat dimasukkan ke hospital.

Jika "contrail" terhasil daripada perkataan "condensation" dan "trail", bagi peminat teori konspirasi mereka percaya bahawa garisan putih yang terhasil di langit itu adalah "chemtrail", iaitu gabungan perkataan "chemical" dan "trail". Apa itu chemtrail?

Peminat teori konspirasi percaya ianya adalah tindakan kerajaan atau pihak tertentu melakukan semburan bahan kimia berbahaya kepada penduduk yang boleh menyebabkan mereka jatuh sakit. Mereka percaya juga chemtrail adalah usaha mengawal populasi manusia, memanipulasi cuaca dan ujian senjata kimia/biologi.

Sebenarnya teori chemtrail bukanlah baru malah para saintis sudah lama menolak teori mengarut ini sejak tahun 1990-an ini. Tapi seperti biasa, peminat teori konspirasi yang malas membaca dan mengkaji sains kebiasaannya hanya menerima bulat-bulat sahaja apa yang dikongsi oleh peminat teori konspirasi lain yang sama pemikiran dan idealogi dengannya.

Mungkinkah mereka tidak pernah mengetahui penjelasan daripada aspek sains bagaimana garisan putih itu terjadi secara semulajadi?


5 Kontroversi Terbesar Yang Dicetuskan Oleh Neelofa

Nama Neelofa memang tidak asing di kalangan peminat industri hiburan dan perniagaan negara kita.

Mula dikenali sebagai peragawati selepas memenangi pertandingan Dewi Remaja tahun 2010, rezeki Neelofa berkembang selepas dia diambil sebagai pelakon utama filem 'Azura 2012', walaupun pada ketika itu bakatnya sebagai pelakon filem belum benar-benar teruji. Selepas lebih satu dekad, perjalanan karier Neelofa seringkali terpalit dengan bermacam kontroversi sehinggakan dia dicop 'selebriti kontroversi.'

Wajarkah label itu diletakkan kepadanya atau dia sering dijadikan mangsa situasi? Berikut adalah lima kontroversi terbesar melibatkan ahli perniagaan terkenal ini untuk anda hakimi sendiri.

Kontroversi terawal melibatkan gadis dari Kelantan ini adalah apabila pelakon Maria Farida dikatakan terpaksa melakukan panggilan demi panggilan untuk merayu agar Neelofa tidak mengganggu teman lelakinya ketika itu, aktor Shah Jaszle pelakon utama filem 'Azura 2011' bersama Neelofa.

Permintaan Maria Farida didedahkan sendiri oleh Neelofa dalam temubual bersama media. Walaupun pada awalnya menafikan desas-desus itu, akhirnya media hiburan melaporkan terputusnya hubungan cinta antara kedua-duanya disebabkan wujud kebenaran berkenaan dakwaan yang dinyatakan.

Seorang wartawan hiburan terkenal negara memberitahu Maria Farida menerima SMS yang dihantar Shahz, meminta untuk diputuskan hubungan.

Gosip ini bagaimanapun tidak ke mana-mana kisahnya, tetapi kisah ini menjadi detik Neelofa mula perlu berdepan bermacam tuduhan kepada dirinya selepas kian dikenali dan menjadi kegilaan ramai jejaka tempatan.

Masalah 'overclaim' keberkesanan sesuatu produk memang kerap kerlaku di kalangan usahawan tempatan kita termasuklah produk Neelofa sendiri selepas pelancaran produk susu pisang miliknya.

Dalam risalah yang diedarkan, susu pisang dibawah jenama 'Nilofa' dikatakan 'mampu membuang toksik dalam badan, membantu menguatkan tulang dan otot, mengurangkan kadar obesiti seseorang, merendahkan tekanan darah, melancarkan pengeluaran insulin, membantu peredaran oksigen dan meningkatkan kadar metabolisme.'

Selepas mendapat kritikan pakar perubatan serta orang ramai terhadap kebenaran dakwaan produk tersebut yang dikatakan mengelirukan pengguna, Neelofa memperjelaskan risalah dan skrip yang tular itu dibuat bukan oleh syarikat induk miliknya, sebaliknya disediakan oleh ejen atau stokis untuk jualan.

Beliau memohon maaf dan berjanji akan memastikan strategi pemasaran produknya akan dipantau dengan lebih baik.

Salah satu gosip paling hangat dibincangkan oleh peminat industri hiburan kita  tak lama dahulu, adalah hubungan cinta tiga segi antara Neelofa dan Fazura yang didakwa saling berebut sesama mereka untuk mengisi hati pelakon kacak Fattah Amin.

Sama ada betul atau tak, penulis tak tahu lah. Hanya mereka yang tahu.

Neelofa dan Fattah Amin didakwa mula menjalinkan hubungan selepas sama-sama membintangi siri drama Suri Hati Mr. Pilot. Walaupun kedua-dua pihak menafikan dakwaan tersebut, peminat setia kedua-dua selebriti ini seakan-akan menyokong  serta mendoakan mereka agar benar-benar bersama.

Persoalan peminat mula terjawab selepas Neelofa mengakui hubungan dia dan pelakon lelaki itu telah retak, disebabkan oleh campur tangan pihak ketiga - pada awalnya dikatakan berpunca daripada seorang pelakon berdarah campuran.

Akhirnya pada penghujung tahun 2017, Fattah Amin dan Fazura melangsungkan pernikahan mengakibatkan banyak pihak mula mengusik Neelofa secara terbuka.

Neelofa berjaya mengawal situasi dengan baik, sempat mengucapkan tahniah lagi kepada kedua mempelai dan bersikap matang dalam menangani spekulasi orang ramai yang seperti mahu 'memadankan muka' beliau.

Bagaimanapun, di kalangan peminat Neelofa pula ramai yang seakan marah dengan Fazura kerana telah merampas impian mereka mahu melihat kedua-duanya disatukan.

Gosip ini diingati kerana dalam masa yang sama, Fattah Amin turut menerbitkan sebuah lagu berjudul 'Wanita Terakhir' yang dikatakan ditujukan kepada Neelofa. Kita tak tahu kebenarannya tetapi jelas, lagu tu tak sedap.

Sepanjang zaman PKP berlangsung, nama Neelofa mula sinonim dengan isu pelanggaran SOP. Lebih malang, isu melibatkan dirinya turut sama mengakibatkan sentimen negatif mula dihamburkan kepada individu lain, seperti Menteri Agama kita sendiri.

Semuanya bermula daripada majlis pernikahan Neelofa dan suaminya, Haris Ismail yang didakwa melanggar arahan penjarakan sosial di kalangan hadirin. Disebabkan majlis itu, Neelofa didenda RM20,000 sementara suaminya RM10,000.

20 orang ahli keluarga mereka turut didenda RM1,500 setiap seorang menjadikan jumlah kompaun yang perlu dibayar sebanyak RM60,000.

Belum reda kontroversi, Neelofa dan Haris dilapor berada di Langkawi ekoran gambar-gambar yang dikongsikan - mengakibatkan pihak polis mula dijadikan sasaran orang ramai yang pelik bagaimana kebenaran rentas negeri dikeluarkan dipercayai untuk berbulan madu.

Menjawab isu ini, Neelofa memberitahu dia dan suaminya mendapat kebenaran khas rentas negeri ekoran kerjasama dengan pihak Chatime, bagi meninjau lokasi sesuai pembukaan cawangan-cawangan baru di zon utara.

Lebih malang bagi pasangan pengantin baru itu, Neelofa dan suaminya sekali lagi menimbulkan spekulasi selepas gambar mereka berdua didapati hadir ke Nilai, Negeri Sembilan untuk membeli permaidani.

Seorang pekerja kedai permaidani mendedahkan pasangan tersebut telah membelanjakan lebih RM10,000 untuk mendapatkan 3 helai permaidani import. Kes ini masih dalam siasatan.

Selepas bergelar usahawan berjaya serta mempunyai jenama busana sendiri, Neelofa tersilap langkah memilih untuk melancarkan koleksi hijab terbaru keluaran syarikat beliau di sebuah kelab malam terkenal.

Tindakan yang harus diakui kurang sopan ini, mengundang kecaman masyarakat khasnya mereka yang terkilan dengan apa yang berlaku. Apatah lagi apabila melibatkan usahawan wanita beragama Islam melancarkan hijab kegunaan Muslimah keluarannya.

Dikritik teruk, Neelofa pada awalnya memilih untuk mempertahankan diri dengan mengatakan kos penyewaan lokasi ditempat lain berkemungkinan besar akan memakan belanja 8 kali lebih tinggi.

Kontroversi ini menjadi sangat besar sehinggakan Mufti Wilayah (ketika itu) Datuk Dr. Zulkifli Mohamad Al-Bakri menitipkan warkah terbuka sebagai teguran kepada usahawan tersebut, bagi memperjelaskan kesilapan yang telah dilakukannya.

Tidak lama selepas itu, Neelofa akhirnya melakukan permohonan maaf dan berjanji akan memastikan kejadian serupa tidak berulang.

Apa yang jelas, sekiranya anda mengikuti perjalanan karier Neelofa dari awal sehingga sekarang - harus diakui pengalaman beliau menangani kontroversi semakin lama semakin baik.

Dia memang banyak dihimpit kontroversi tetapi dalam masa yang sama, dia juga tidak malu untuk mengakui kesilapan serta melakukan permohonan maaf secara terbuka. Untuk itu, penulis memuji keikhlasan beliau.

Namun harus diakui apabila sudah bergelar seorang selebriti dan usahawan berjaya, apa saja langkah yang dibuat Neelofa haruslah diperhalusi dengan sempurna kerana di luar sana, ramai yang akan gembira melihat dirinya jatuh.

Kita sebagai orang luar memang cukup gemar untuk membesar-besarkan sesuatu apatah lagi apabila melibatkan ikon usahawan seperti Neelofa.

Kami tidak tahu apa penjelasan kenapa Neelofa seringkali dijadikan sasaran, sedangkan lebih ramai selebriti atau artis di luar sana yang gemar mencari publisiti murahan dengan cara murahan.

Mungkin kerana dia usahawan berjaya, berkemampuan dan hartawan. Mungkin juga kerana dia berasal dari Kelantan.


Chrislam : Agama Baru Yang Menyatukan Ajaran Kristian dan Islam

Nigeria merupakan antara negara yang mempunyai populasi penduduk yang hampir sama rata pecahan terbesar penganut bersama; dikongsi hampir sama rata masyarakat Islam dan Kristian.

Muslim menjadi majoriti dengan 53.5% daripada keseluruhan populasi, dengan penganut Kristian iaitu pada kadar 45.9%. Oleh sebab itulah wujud pelbagai masalah berkait isu agama berlaku di negara itu, yang membawa kepada siri-siri pertempuran baik kecil atau besar di antara kedua-dua kelompok - menyumbang kepada ketidak stabilan.

Situasi yang senantiasa tegang ini mengakibatkan wujud satu usaha unik di ibu negara mereka Lagos, untuk menyatukan kedua-dua komuniti dalam satu aliran yang dinamakan sebagai 'Chrislam' bermula beberapa dekad lalu.

Idea untuk menyatukan kedua-dua agama besar dunia ini sebenarnya sudah dikeluarkan dalam karya sains fiksyen terdahulu, khasnya karya seorang penulis Britain bernama G.K. Chesterton .

Beliau memperkenalkan istilah 'Chrislam', sebuah anutan yang menggabungkan saki-baki ajaran Kristian yang masih tinggal dengan pemikiran Islam yang progresif dalam novel beliau The Flying Finn, terbitan tahun 1914.

Novel tersebut menceritakan bagaimana situasi England yang telah di-Islamkan, sehingga mengakibatkan berlakunya perubahan besar pada hidup masyarakat Kristian di sana mengubah tatacara hidup mereka.

Perubahan itu mengakibatkan dua watak utama novel itu yang beragama Kristian perlu mencari jalan untuk hidup dalam dunia yang didominasi undang-undang syariah. Walaupun demikian, novel itu hanya bertanggungjawab memperkenalkan istilah 'Chrislam' kepada dunia - sehinggalah gerakan penyatuan kedua agama itu dimulakan di Nigeria.

Bermula daripada keperluan perlunya satu persamaan diwujudkan bagi membolehkan perbalahan dihentikan sesama mereka, segelintir masyarakat Lagos mula menjalankan gerak kerja dakwah yang mengasimilasikan ajaran Islam dan Kristian, disesuaikan dengan kepercayaan-kepercayaan lama masyarakat Afrika.

Oleh itu pegangan yang dibawa mereka kebiasaannya bercampur aduk amalan ritualnya di antara apa yang dibawa Rasulullah saw, Jesus Christ atau Nabi Isa as dan juga kepercayaan asal masyarakat setempat Nigeria sendiri.

Terdapat beberapa aliran 'Chrislam' wujud di Nigeria ketika ini, namun banyak pihak setuju gerakan asal Chrislam dimulakan oleh seorang lelaki bernama Tela Tella sekitar awal dekad 70-an.

Bekas seorang Muslim murtad, Tella menganut agama Kristian serta aktif menjalankan kerja dakwah bagi membawa kesedaran kepada orang ramai. Namun selepas beberapa tahun, ajaran yang dibawa beliau mula berubah dan dia lebih kerap menyeru agar umat Islam serta masyarakat Kristian disatukan, menurut beliau disebabkan kedua-duanya berkongsi kepercayaan dan Tuhan yang sama.

Gerakan yang dikenali sebagai Ifeoluwa atau 'The Love of God Mission' mula terbentuk untuk memperkukuhkan 5 elemen utama iaitu kasih sayang, budaya mengasihani, kegembiraan, berbuat baik dan berkata benar sebagai tiang kepercayaan mereka.

Menurut Tella dalam khutbahnya, 'seorang Muslim tidak layak bergelar Muslim sekiranya dia bukan seorang Kristian, seorang Kristian tidak layak bergelar Kristian sekiranya dia bukan seorang Muslim.'

Apa yang agak mengelirukan - walaupun mengakui ke-esaan Allah swt., kedudukan Jesus Christ serta kebenaran yang dibawa Nabi Muhammad saw., Tella juga yakin Tuhan berkomunikasi dengannya secara terus menurunkan wahyu kepadanya - ibarat dirinya seorang Nabi.

Dia mengamalkan corak hidup sederhana, agak terpencil dalam sebuah kawasan setinggan di Lagos bersama dua isterinya disertai anak-anak mereka. Setiap Sabtu, Tella bersama dengan lebih 50 orang pengikutnya bertemu di sebuah kuil yang dibina sendiri beliau dan pengikutnya.

Dalam semua acara, ketiga-tiga aspek kepercayaan Islam, Kristian dan kepercayaan etnik mereka digabungkan. Acara keagamaan mereka bermula dengan bacaan ikrar yang berbunyi :

Tella akan berarak masuk diikuti kumpulan pengikut setianya yang memegang lilin dan loceng, menandakan bermulanya ritual mereka hari itu.

Mengambil elemen tawaf Kaabah masyarakat Muslim, mereka akan berpusing di sebuah binaan yang dinamakan Holy Spirit Square sebanyak 7 pusingan sambil memegang kitab al-Quran dan Bible. Selepas upacara itu berakhir, barulah Tella akan memulakan ucapannya.

Upacara setiap Sabtu itu berlangsung lebih 2 jam sebelum semua pengikutnya pulang.

Sebagai amalan harian, pengikut Ifeoluwa mengamalkan solat wajib dua kali sehari - keperluan itu menurut Tella diringankan berbanding 5 kali solat sehari seperti masyarakat Islam lain, disebabkan oleh jadual hidup mereka yang padat.

Walaupun gerakan itu diasaskan oleh ajaran yang dibawa dalam al-Quran dan Bible, menurut Tella kandungan kedua-dua kitab itu belum benar-benar lengkap serta masih memerlukan perubahan.

Dia percaya dirinya memikul tanggungjawab untuk melengkapkan al-Quran dan Bible, selepas dia selesai menulis kitabnya sendiri.

Bermula daripada gerakan Ifeoluwa hampir empat dekad lalu, kepercayaan hampir serupa mula bercambah ke sekitar Nigeria di bawah label berbeza.

Pecahan yang dilihat sebagai pesaing utama kepada gerakan yang diasaskan Tela Tella adalah Oke Tude, diasaskan seorang lelaki bernama Dr. Samsindeen Saka (gambar atas). Mungkin merasa tergugat, Tela Tella mengisytiharkan Oke Tude sebagai ajaran tidak benar.

Walaupun begitu, Oke Tude terus berkembang menjadi aliran Chrislam paling popular di Nigeria dalam gelombang kedua penyebarannya, berlaku sekitar tahun 1989.

Sekitar tahun 2005, muncul satu lagi aliran Chrislam di namakan sebagai The Ogbosomo Society of Chrislam atau OSC , digagaskan oleh kumpulan pelajar peringkat universiti yang berdakwah dan percaya hanya dengan menggabungkan agama majoriti di Nigeria dibawah satu kepercayaan mutlak, barulah keamanan boleh dirasai.

Apa yang jelas sekarang ini gerakan untuk menyatukan ideologi masyarakat Muslim dan Kristian dalam satu anutan sama sedang berkembang, walaupun rentaknya agak perlahan. Usaha penyebarannya di negara-negara barat seperti Amerika Syarikat mendapat tentangan masyarakat Kristian yang kuat berpegang kepada agama mereka.

Namun dalam masa yang sama, ideologi atau idea asas penyatuan yang dipertengahkan gerakan seperti Ifeoluwa semakin hari semakin berkembang di Amerika Syarikat, walaupun bukan dalam bentuk kepercayaan atau gerakan formal.

Gerakan seperti 'Faith Shared' hasil usaha Interfaith Alliance and Human Rights First dilihat mirip serta bersandarkan kepada pegangan sama yang dibawa di Nigeria, bahawa Islam dan Kristian boleh atau perlu disatukan.

Menurut doktrin dibawah Faith Shared, ketua-ketua agama di seluruh Amerika Syarikat di syorkan untuk rajin berdakwah bukan saja dengan kitab agama masing-masing, malahan turut menggunakan isi kandungan kitab-kitab agama lain agar dijadikan elemen penyatuan masyarakat dunia.

Apa yang ditakuti, tema penyatuan yang dibawa dikhuatiri akan mampu meyakinkan orang ramai bahawa inilah solusi kemelut pertikaian agama antara kita semua, berbanding doktrin agama berbeza-beza yang membawa kepada pertengkaran dan perbalahan apabila kita terlalu sibuk mempertahankan kepercayaan masing-masing.


Kisah Raja Ponteng Kerja Itali : 15 Tahun Ponteng Tapi Gaji Jalan

Semua orang mencari peluang untuk menjana pendapatan secara pasif, tanpa kita perlu melakukan sesuatu.

Kebiasaannya majoriti orang memilih untuk melabur dalam saham bagi menghasilkan pulangan yang konsisten walaupun amaunnya mungkin tidak sebanyak yang kita harapkan. Tetapi bagi seorang lelaki di Calabria, Itali - dia berjaya menukarkan kerjayanya sebagai pendapatan pasif.

Tak perlu melabur atau bekerja, lelaki ini dibayar gaji selama 15 tahun tanpa sehari pun dia hadir memerah keringat. Lebih unik, dia seorang penjawat awam!

Dakwaan berkenaan pekerja awam gemar mengamalkan curi tulang dan culas kerja memang kedengaran di majoriti negara dunia.

Di negara kita pun perkara sama kedengaran, sehinggakan ada pihak pengurusan perlu mewujudkan skuad pemantau yang ditugaskan meronda di kawasan beli belah, disebabkan oleh kes-kes penjawat awam gemar merayau pada waktu pejabat.

Masalah ini berlaku dalam skala yang agak teruk di Itali sehingga memerlukan campur tangan pihak polis, bagi membendung masalah ini. Isu berkaitan penyalahgunaan kuasa, rasuah dan masalah disiplin yang gagal ditangani menjadi antara punca polis terpaksa dikerah menyiasat.

Situasi ini memuncak selepas siasatan pihak polis Itali yang dilaporkan pada tahun 2015 mendapati penyalahgunaan kuasa oleh pegawai-pegawai kanan dalam jabatan awam, telah menyebabkan berlakunya penyelewengan tinggi.

Daripada €4.6 billion jumlah kontrak yang dikeluarkan, sebanyak €1.5 billion didapati lesap dalam kes penipuan dan €2.6 billion lagi dibazirkan begitu saja, dilaporkan oleh agensi polis Itali The Financial Guard.

Campur tangan pihak Mafia dalam melindungi individu-individu korup dalam agensi awam menjadi punca utama masalah ini berlanjutan.

Semua laporan penyelewengan ini hanya mula didedahkan selepas Parlimen Itali berjaya meluluskan dasar yang digubal bagi mengawal kes-kes penipuan melibatkan jabatan kerajaan mereka pada tahun tersebut.

Susulan perubahan itu, gerakan memburu dan mendakwa pesalah mula giat dijalankan untuk beberapa tahun kebelakangan ini khasnya di kalangan penjawat awam.

Salah satu masalah yang cuba diperhalusi dan dirungkai dalam siasatan pihak polis berkait dengan pembaziran dana awam; adalah tentang masalah penjawat awam culas kerja.

Tiada siapa menjangka polis berjaya menemui seorang penjawat awam yang memegang jawatan di Hospital Ciaccio yang terletak di bandar Catanzaro, Calabria telah pun ponteng kerja sejak tahun 2005.

Jika anda rasa itu menghairankan - gaji dia selama tempoh tersebut berjalan dan dibayar penuh, tanpa masalah. Semuanya berlaku dengan secara tak sengaja disebabkan oleh kelemahan pentadbiran hospital itu sendiri.

Pekerja itu ditukarkan ke hospital itu pada tahun 2005 namun mula menampakkan masalah disiplin khasnya berkaitan masalah kehadiran. Laporan telah pun dibuat terhadap isu tersebut mengakibatkan pengarah hospital memanggilnya, bagi mendapatkan penjelasan.

Namun apa yang berlaku sebaliknya pula - pekerja itu dilaporkan bertindak mengugut pengarah tersebut, yang mengakibatkan pengarah itu terpaksa mengambil jalan selamat melindungi dirinya - dia mendiamkan saja kes tersebut.

Selepas persaraan pengarah tersebut - isu itu terus senyap tidak lagi dibangkitkan dan tiada rekod terhadap isu itu diserahkan untuk tindakan lanjut.

Pekerja itu terus dengan tabiatnya hidup senang gaji jalan tanpa kerja dan 5 orang pengarah hospital selepas itu pun, langsung tidak mengetahui wujudnya pekerja itu dalam seliaan mereka.

Secara keseluruhan, lelaki itu dibayar sebanyak €538,000 atau sekitar RM2.65 juta dalam tempoh hampir 15 tahun 'perkhidmatannya,' dengan purata gaji bulanan sebanyak €2,980 sebulan atau RM14,720.

Dalam laporan polis yang baru dibuat pada penghujung bulan April tahun 2021, kes ini masih dalam siasatan dan suspek didakwa melakukan penipuan, pecah amanah dan juga telah melakukan ugutan terhadap penjawat awam lain.

Media Itali menggelarkan dia 'Raja Ponteng Kerja Itali' kerana memegang rekod ponteng kerja paling lama dalam sejarah negara mereka.

Anda rasa ada tak di kalangan penjawat awam negara kita, yang ketika ini sedang melakukan taktik serupa tanpa dikesan?

Italian hospital employee accused of skipping work for 15 years


5 Faedah Utama Beli-Belah Dalam Talian Yang Jarang Diperkatakan

Beberapa tahun dahulu, penulis cukup gementarlah nak beli barang elektronik di laman web Amazon. Walaupun harganya boleh dikatakan 1/3 lebih murah dari harga dalam pasaran kita - rasa takut tu tetap ada.

Tetapi disebabkan nak cuba juga, penulis beranikan diri buat pembelian kali pertama menggunakan Amazon dengan barangan berharga RM600; barang sama nilainya di kedai RM1200 ke RM1400 harganya. Kelabu mata beb! 3 minggu kemudian, selepas hari-hari rasa cemas sampai ke tidak barangnya, akhirnya barang pun sampai.

Semenjak hari itu penulis tak menoleh ke belakang lagi, apa saja yang penulis nak beli, penulis rujuk dulu Amazon. Kemudian bila laman web yang lebih mesra negara kita seperti Lazada, Shopee, 11Street dan AliBaba mula buka pasarannya lagi aktiflah penulis.

Berikut adalah 5 manfaat yang penulis dapat rasakan berlaku akibat tabiat berbelanja dalam talian yang semakin menjadi pilihan kita. Anda setuju dengan pendapat saya?

Sejak dahulu, kita sering dibebankan dengan kos sara hidup yang tinggi dengan salah satu punca utamanya adalah harga barangan sendiri yang dijual pada harga tertentu.

Semenjak populariti jualan dalam talian memuncak, banyak sebenarnya penjimatan yang dapat penulis lakukan. Dulu nak beli beg sekolah anak pun RM80 di kedai, tetapi dalam laman web jualan, model sama dijual pada harga 1/3 malahan 1/2 harga biasa.

Bukan setakat beg sekolah, boleh dikatakan majoriti barangan yang ada seperti buku, barangan harian, baju, barangan elektrik, elektronik dan sebagainya mempunyai harga jauh lebih rendah berbanding di kedai.

Sehinggakan bila ke kedai dan pekedai nampak kita mula bandingkan harga - dia akan secara terbuka mengaku dia tak boleh lawan harga dalam talian. Lebih unik, ada kalanya barangan dalam talian ni dijual pada harga tak masuk akal.

Entah betul ke tak dia ni dapat balik modal dengan harga jualan sedemikian rupa entahlah. Tapi sebagai pelanggan - kita menanglah.

Salah satu perkara paling menjengkelkan yang seringkali berlaku kepada penulis adalah terpaksa melayan kerenah pembantu jualan yang akan mengekori kita ke mana saja, apabila kita dalam premis.

Kita tahu dia nak bersedia untuk membantu atas arahan majikan dia, tetapi bila dah ke hulu ke hilir dia membuntuti kita - ada kalanya penulis rasa dia anggap penulis ni nak mencuri agaknya. Rimas rasanya.

Kekurangan membeli belah dalam talian adalah kita tak dapat nak rasa sendiri apa yang kita beli dengan tangan, pegang dan sentuh untuk tahu kualitinya - khasnya pakaian. Tetapi berbaloikah tak dapat pegang barang terlebih dahulu tetapi boleh menelaah barangan dengan aman tanpa jurujual mengekor kat tepi? Berbaloi.

Ada ketikanya penulis perlu ke kedai disebabkan oleh permintaan isteri yang disayangi berpesan satu barang je. Sebagai suami yang baik, permintaan isteri penulis turutkan. Namun bila sampai di kedai, barang tak ada. Terpaksalah berpusing dua-tiga kedai nak cari disebabkan rasa bimbangnya akan menghampakan isteri yang dikasihi.

Situasi ini tidak berlaku sekiranya anda membeli dalam talian. Nak apa? Lakukan carian, pilih stokis dan tengok stok. Ada stok tak? Buat pesanan! Masalah utamanya adalah kena tunggu sajalah 2-3 ke hari untuk pesanan sampai.

Taktik penulis - penulis akan buat pesanan dulu produk makanan dan minuman yang isteri penulis suka, berdasarkan kepada keperluan dia. Bila nak habis aje, dah sampai. Tak perlu penulis keluar, tercari-cari, bayar parkir, berjalan ke sana ke mari.

Salah satu sebab kenapa harga barangan kita agak tinggi, adalah disebabkan rantaian peringkat yang perlu dilalui sesuatu barangan dari pengeluar kepada kita. Dari pengeluar, akan sampai kepada pemborong, pengedar, peruncit dan seterusnya - sebelum sampai ke tangan pelanggan.

Dengan kemudahan laman jualan yang berpusat seperti Lazada dan Shopee, pihak pengeluar kini boleh membuka gedung jualan secara terus dan kita sendiri boleh terus menghubungi pengeluar beberapa jenis produk untuk urusan pembelian.

Ini dapat menjimatkan banyak sebenarnya kos seterusnya menurunkan harga jualan yang biasa kita bayar.

Pengeluar kecil-kecilan seperti pengusaha IKS misalnya tidak lagi perlu melantik ejen dan stokis jualan - sebaliknya boleh membuka sendiri ruang niaga mereka, di mana mereka hanya perlu menubuhkan satu pasukan kecil yang menguruskan proses pembungkusan dan penghantaran setiap hari.

Bagi kumpulan pemborong dan penjual pula, mereka kini tidak lagi perlu membuka premis untuk menerima kehadiran pelanggan sebaliknya keutamaan premis hanya kepada premis berbentuk storan dan simpanan.

Kos sewa, gaji pekerja dan utiliti yang sebelum ini perlu dibayar setiap bulan tidak lagi menjadi beban, dengan harapan penjimatan itu akan dapat disalurkan kepada pelanggan.

Pasaran Malaysia sebelum ini dikuasai jenama-jenama Eropah dan Amerika Syarikat yang dikatakan berkualiti serta membawa prestij tersendiri - berbeza dengan jenama dari China, walaupun produk jenama terkenal itu sendiri besar kemungkinan dibuat di China.

Namun berlakunya perubahan besar dalam penerimaan kita terhadap produk bukan saja keluaran China malahan jenama China sendiri. Jika dulu pengguna agak 'geli' nak menggunakan telefon Huawei, kini Huawei, Oppo, Xiaomi, Vivo dan pelbagai jenama China lain lagi mula dipandang bukan saja relevan bahkan dianggap pendahulu inovasi.

Kenapa kami sebutkan tentang China? Ini kerana pengeluar China dilihat paling banyak mendapat manfaat daripada revolusi perubahan tabiat beli-belah masyarakat dunia, seiring dengan gagasan kerajaan mereka yang mahu menjadikan 'on-line shopping' sebagai pilihan utama masyarakat mereka.

Jenama-jenama mereka juga berpaut atas revolusi tersebut sehinggakan banyak jenama yang sebelum ini langsung tidak dikenali, kini mempunyai reputasi hebat di kalangan pengguna.

Sekiranya disebutkan jenama seperti Lenovo, Mi, Haier, Hisense, Anker, DJi, Honor, TCL, Meizu, Aukey, GREE dan banyak lagi beberapa tahun dahulu, kita mungkin merasa asing dengannya.

Tetapi kini produk-produk jenama ini sudah jadi satu kebiasaan disebabkan oleh rekaan yang menarik dan yang lebih penting - harganya juga jauh lebih rendah berbanding produk-produk berjenama yang menguasai pasaran dunia.

Salah satu pemandangan biasa setiap kali bermulanya musim jualan di kompleks beli belah, adalah wajah-wajah muram suami terpaksa mengikuti isteri 'bershopping.'

Tercongoklah barisan suami di bangku luar kedai menunggu isteri, sambil tangan memegang 'hasil rampasan perang' yang telah dimiliki. Penantian golongan suami pada ketika itu, hanya Tuhan tahu seksanya. Berdebar-debar kita nak tahu bila boleh balik dan paling takut, nak tahu berapa amaun yang dah dibelanjakan.

Dengan membiasakan konsep beli-belah dalam talian, perkara ini tidak lagi menjadi kebiasaan. Suami tidak lagi perlu membuang masa menunggu isteri dan isteri juga tidak lagi perlu membebankan suami; hanya layari saja laman yang kita gemari, pilih dan bayar.

Masa suami bolehlah digunakan untuk dia menonton bola sepak, membaca atau mengumpul setem.


7 Undang-Undang Pelik Yang Hanya Wujud di Belanda

Belanda atau dalam bahasa Inggeris digelar Netherland adalah sebuah negara Eropah yang terkenal dengan kincir angin dan budaya berbasikalnya. Selain itu, Belanda juga terkenal dengan landskap terusan yang rata dan ladang tulipnya.

Setiap negara mungkin mempunyai undang-undang tempatan yang pelik dan unik, termasuklah Belanda. Kali ini, kami ingin berkongsi hanya 7 daripada undang-undang pelik yang mungkin hanya diamalkan di negara yang ibu negaranya terletak di  Amsterdam ini.

Di negara ini, rakyatnya lebih seleasa menunggang basikal memandangkan terdapat banyak laluan khas yang dibina untuk penunggang basikal. Malah, undang-undang di Belanda juga menetapkan bahawa seorang penunggang basikal mempunyai lebih kuasa berbanding pejalan kaki dan kereta.

Bayangkan seorang individu sedang berjalan di laluan berbasikal dan seorang penunggang dengan tidak sengaja telah terlanggar pejalan kaki. Dari segi undang-undang tempatan, penunggang basikal itu tidak mempunyai liabiti untuk bertanggungjawab atas kecederaan terhadap pejalan kaki tersebut.

Dalam kes dimana terdapat kemalangan antara pejalan kaki, pemandu kereta dan penunggang basikal, penunggang basikal tidak sekali-kali akan dipersalahkan kerana undang-undang disini meletakkan penunggang basikal sebagai pengguna utama laluan khas untuk berbasikal.

Bayangkan pada satu hari seorang pencuri atau perompak datang menceroboh ke rumah anda. Kemudian, anda berjaya memukul perompak tersebut atau membuatnya berlari ke dalam tandas untuk menyelamatkan diri.

Daripada segi undang-undang, anda boleh didakwa kerana mengunci penjenayah tersebut di dalam tandas. Daripada segi undang-undang tempatan, anda didapati bersalah kerana telah mencabul hak liberti atau kebebasan penjenayah tersebut.

Pelik bukan? Dalam situasi sebegini yang dilihat berbahaya dimana penjenayah mungkin bertindak ganas terhadap mangsa, undang-undang di sana masih mempertahankan undang-undang kebebasan seseorang penjenayah tersebut.

Di Belanda, undang-undang sewa rumah di sana sangat menyebelahi penyewa. Sebagai contoh, di kebanyakan negara kita mungkin mempunyai surat perjanjian sewa rumah dimana penyewa boleh dihalau keluar sekiranya tidak membayar duit sewa seperti yang telah dipersetujui.

Sekiranya penyewa berkeras, pemilik rumah biasanya boleh mendapatkan bantuan pihak berkuasa untuk mengusir penyewa tersebut. Namun, di negara ini pemilik rumah tidak boleh menghalau keluar penyewa kecuali hanya setelah mendapat kebenaran mahkamah.

Tidak kiralah jika penyewa culas membayar sewa ataupun tidak menjaga kebersihan rumah tersebut, pemilik rumah perlulah mendapatkan perintah mahkamah terlebih dahulu yang ada kalanya mengambil masa. Sudah tentulah undang-undang sebegini amat digemari penyewa tapi amat tidak adil bagi pemilik sebenar rumah.

Tiada yang mustahil untuk melihat seorang kanak-kanak atau remaja untuk memasuki kedai kopi. Namun, di Belanda individu yang berumur 18 tahu ke bawah adalah dilarang untuk masuk ke kedai kopi. Apakah alasan di sebalik undang-undang yang kelihatan pelik ini?

Kedai kopi di Belanda menjual produk-produk yang tidak dibenarkan untuk individu 18 tahun ke bawah, antaranya ganja. Malah, sesetengah kedai kopi juga membenarkan pelanggan mereka menghirup kopi sambil menghisap rokok, satu budaya tidak sihat yang tidak patut didedahkan kepada kanak-kanak bawah umur.

Mengikut undang-undang perkahwinan tempatan yang sudah diamalkan sejak sekian lamanya disini, sepasang kekasih itu hanya dibenarkan untuk melangsungkan perkahwinan di negara ini hanya jika kedua-duanya atau salah seorang daripada mereka mempunyai kerakyatan tempatan.

Bagaimana pula sekiranya anda bertemu jodoh di negara ini, tetapi anda dan pasangan anda juga adalah seorang ekspat yang bekerja di sini? Maka, anda perlulah memilih negara lain sebagai tempat untuk melangsungkan perkahwinan dan kembali semula ke sini untuk menjalani kehidupan seperti biasa sebagai sepasang suami isteri.

Di Malaysia, adalah normal sekiranya sebuah rumah disewakan kepada beberapa orang individu (atau dipanggil sewaan mengikut bilik). Tanya sahaja mana-mana rakan anda yang pernah tinggal di rumah sewa ketika zaman universti, adalah normal sekiranya sesebuah rumah itu disewakan kepada sehingga 10 orang atas faktor kewangan.

Namun, di Belanda setiap rumah hanya boleh disewakan kepada maksimum 2 orang sahaja pada satu-satu masa. Sekiranya lebih, anda boleh didenda. Sudah tentulah sekiranya anda tinggal bersama keluarga ianya tidak menjadi masalah sekiranya rumah tersebut didiami oleh lebih daripada 2 orang individu.

Basikal menjadi pilihan untuk kebanyakan rakyat tempatan untuk bergerak ke kawasan berdekatan. Bagi pelancong, anda juga boleh menyewa basikal untuk bersiar-siar ke kawasan sekeliling dan merasai sendiri pengalaman berbasikal terutamanya di Amsterdam.

Namun, anda perlulah tahu serba-sedikit undang-undang berbasikal di negara ini. Mengikut undang-undang disini, penunggang basikal tidak diwajibkan untuk memakai helmet untuk keselamatan. Namun, basikal diwajibkan untuk mempunyai loceng basikal dan lampu pada basikal.

Undang-undang ini mungkin sedikit janggal memandangkan bahagian kepala adalah bahagian yang berisikio tinggi untuk tercedera parah sekiranya anda menghadapi kemalangan ketika berbasikal. Kebanyakan negara termasuklah Malaysia mewajibkan pemakaian helmet ketika berbasikal sekiranya anda berbasikal di jalan-jalan utama.


Ini Sebab Mengapa Arab Saudi Import Pasir Dari Negara Lain

Antara perkara yang terlintas di fikiran apabila mendengar nama Arab Saudi sudah tentulah pasir.

Malah, jika anda melihat negara ini melalui Peta Google, ia kelihatan seperti sebidang tanah luas tanpa pokok.

95% daripada negara ini dianggap sebagai padang pasir dan sebahagian besarnya terdiri dari bukit pasir.

Namun, apa yang agak aneh adalah negara ini mengimport pasir dari negara lain.

Mengapa ini berlaku sedangkan Arab Saudi memiliki pasir dalam jumlah yang tersangat besar?

Sebenarnya, pasir yang dimiliki oleh Arab Saudi adalah jenis pasir yang tidak begitu memberi manfaat yang dimahukan mereka.

Apa yang mereka mahukan adalah pasir yang berkualiti tinggi dan dengan ini, Arab Saudi mengimport pasir dari Scotland.

Pasir di padang pasir atau gurun adalah agak berbeza dengan pasir maritim.

Pasir gurun terhakis akibat tiupan angin yang menjadikannya agak halus. Pasir laut dan sungai pula terhakis oleh air yang membuatkannya wujud dalam bentuk yang lebih kasar, yang mana sangat berguna.

Ini kerana pasir seperti ini sangat penting dalam untuk menghasilkan kongkrit, bahan yang sangat berguna untuk perkara seperti membuat bangunan.

Sifat pasir gurun yang lebih halus menjadikannya ia tidak berguna untuk dalam industri pembinaan.

Berapa banyak jumlah pasir maritim dalam konkrit sangat berbeza kerana nisbah yang berbeza digunakan untuk mendapatkan sifat kongkrit yang berbeza, namun secara keseluruhan pasir merangkumi sebahagian besar daripada kongkrit.

Masalahnya, sama seperti petroleum, pasir adalah sumber yang tidak boleh diperbaharui. Masa yang diperlukan untuk menghasilkan lebih banyak pasir adalah lebih daripada tempoh untuk menghasilkan lebih ramai manusia.

Oleh itu, sesetengah negara yang sangat suka membina bangunan dan prasarana menghadapi masalah kekurangan pasir yang boleh digunakan dalam industri tersebut.

Dan salah sebuah negara itu sudah tentunya Arab Saudi dan oleh kerana mereka kini kekurangan pasir maritim, Arab Saudi terpaksa mengimport dari negara lain.

Harga pasir pada ketika ini tidaklah begitu mahal, namun memandangkan ia mudah didapati dan ramai yang memerlukan pasir, maka tidak hairanlah jika sebahagian besar pasir ini diambil dengan cara yang melanggar undang-undang.

Pencurian pasir telah menjadi satu fenomena yang sangat signifikan sehinggakan ia mempunyai halaman Wikipedia sendiri.

Malah, kes-kes pencurian pasir berlaku secara berleluasa di negara-negara seperti Jamaica, Hungary dan India.

Sudah tentu kita boleh untuk tidak menggunakan pasir dalam pembinaan dengan cara mengitar semula kongkrit dan bahan-bahan lain, namun tiada siapa yang pedulikan tentang situasi ini.


Budaya Kejam Gemukkan Kanak-Kanak Perempuan di Mauritania - Leblouh

Zaman kanak-kanak merupakan zaman yang seronok kerana kita tidak perlu memikirkan mengenai apa jua masalah, segalanya apa yang dilakukan adalah mencari keseronokan semata-mata.

Malangnya, pada masa kini ramai kanak-kanak semakin obes kerana mereka kurang melakukan aktivit di luar sebaliknya hanya menghabiskan masa berjam-jam di hadapan skrin telefon pintar, televisyen mahupun komputer. Sudah tentulah ini trend yang kurang sihat. Malah, statistik obesiti kanak-kanak seluruh dunia juga semakin membimbangkan.

Namun, bagi kanak-kanak wanita di Mauritania, memiliki badan yang besar dilihat sebagai rahsia untuk untuk mudah mendapat jodoh. Disebabkan itulah, sejak daripada kecil kanak-kanak wanita di negara tersebut akan melalui satu proses "penggemukan" bagi memastikan mereka akan membesar dengan badan yang gemuk berisi.

Kanak-kanak perempuan seawal umur lima tahun dihantar ke pusat penggemukan di Mauritania di mana mereka akan dipaksa mengambil ribuan kalori setiap hari. Tradisi ini dikenali sebagai "leblouh", program untuk kanak-kanak perempuan agar mereka mudah dapat mencari suami yang lebih baik di masa depan.

Di negara kecil benua Afrika ini, wanita yang obesiti dan gemuk dianggap sangat seksi. Mauritania adalah penempatan bagi sekitar 3.2 juta orang dan sepertiga dari populasi tersebut adalah orang Moor kuno, suku yang mengamalkan budaya leblouh.

Pernah dengar mengenai makanan yang diberi nama foie gras? Ianya adalah lemak hati angsa. Untuk menghasilkannnya, angsa-angsa ini akan diletakkan di kandang khas dan dipaksa makan secara banyak dalam tempoh tertentu untuk menggemukkannya. Foei gras dianggap makanan mewah di Perancis.

Perkara yang sama juga dilakukan dalam leblou dimana wanita-wanita yang lebih berumur akan memaksa kanak-kanak seawal 5 tahun untuk mengambil makanan tertentu. Selain Mauritania, ia juga masih dimalkan di beberapa negara Afrika Barat sehingga kini.

Kebiasaannya kanak-kanak ini akan dipaksa menghabiskan 2 kg millet, iaitu sejenis bijirin, dua cawan mentega, dan lima gelen susu unta. Sekiranya kanak-kanak perempuan itu enggan makan, mereka akan dipukul. Sekiranya mereka tidak dapat menelan makanan, mereka akan dipaksa makan muntah mereka sendiri.

Walaupun dilihat kejam, mengapakah tradisi leblouh ini masih dijalankan sehingga kini? Ianya berpunca daripada kepercayaan masyarakat di sana itu sendiri.

Di Mauritania, saiz wanita itu menunjukkan ruang mereka di hati suaminya. Seperti di banyak negara yang kurang maju, seorang isteri adalah milik suaminya dan dengan demikian, dia adalah simbol kekayaan suaminya. Semakin gemuk si isteri, semakin kaya suami.

Proses penggemukan ini biasanya dilakukan pada musim cuti sekolah atau pada musim hujan ketika susu banyak. Kanak-kanak perempuan dihantar ke satu tempat tanpa memahami sebabnya. Walaupun menderita kerana perlu melalui proses leblouh, mereka diberitahu bahawa menjadi gemuk akan membawa kebahagiaan pada mereka.

Kanak-kanak yang dihantar ke pusat penggemukan ini akan dikawal selia oleh beberapa orang matron, iaitu wanita berumur yang sudah berkahwin. Selain memaksa kanak-kanak makan, mereka akan menggunakan tongkat yang mereka gulung di paha gadis-gadis untuk memecahkan tisu dan mempercepat prosesnya penggemukan.

Selain itu, ada juga sesetengah matron akan menggunakan cara yang lebih kejam dikenali sebagai zayar iaitu menggunakan dua batang kayu yang disisipkan pada setiap sisi jari kaki. Apabila seorang kanak-kanak enggan minum atau makan, matron akan menggenggam kedua kayu ini bersama-sama, menyebabkan kesakitan yang sangat kepada kanak-kanak tersebut.

Proses penggemukan yang berjaya akan menyaksikan berat badan janak-kanak perempuan berusia 12 tahun boleh menaik sehingga 80kg. Sekiranya gadis itu muntah dia mesti meminum muntahnya. Pada usia 15 tahun, kanak-kanak itu akan kelihatan seperti sudah berusia 30 tahun dari segi fizikalnya.

Tetapi pemikiran semacam ini nampaknya perlahan-lahan pernah hampir mati satu ketika dahulu dengan bantuan kempen kerajaan, pendidikan dan pengaruh Barat.

Sepuluh tahun yang lalu (sebelum rampasan kuasa tentera junta), kerajaan pernah menjalankan kempen mengenai bahaya penyakit kardiovaskular dan diabetes. Kerajaan juga secara lantang mengutuk budaya penggemukan kanak-kanak ini. Ramai orang Mauritania kelas pertengahan dengan populasi yang dianggarkan berjumlah tiga juta mendakwa amalan penggemukan kanak-kanak tidak lagi ada.

Walaupun budaya ini semakin berkurangan, ianya dipercayai masih diamalkan secara meluas di kawasan-kawasan pedalaman di mana informasi sukar disampaikan dan penduduk tidak mempunyai televisyen.

Di kawasan-kawasan bandar, mereka sudah terdedah dengan rancangan televisyen dari luar yang mengubah persepsi mereka bahawa kecantikan juga boleh dicapai dengan memiliki tubuh badan yang sihat, sama seperti tubuh badan pelakon dan model yang dipaparkan di televisyen.

Organisasi dan NGO antarabangsa juga semakin tertarik dengan apa yang mereka lihat sebagai amalan budaya yang pelik dan merbahaya ini. Idea bahawa amalan penggemukan tradisional kini berubah menjadi kes di mana gadis muda secara rutin memakan hormon haiwan dan steroid berbahaya telah menarik perhatian mereka untuk masuk campur memberikan kesedaran kepada penduduk.


5 Tradisi Hari Raya Aidilfitri Yang Semakin Luput Ditelan Peredaran Zaman

Bagi mereka yang pernah merasai sambutan hari raya Aidilfitri sejak 20, 30 ke 50 tahun dahulu, pasti ramai yang telah melihat sendiri bagaimana peredaran zaman mengubah tatacara sambutan Aidilfitri kita.

Banyak perubahan sebenarnya telah berlaku yang menjadikan sambutan zaman sekarang lebih meriah, tetapi ada juga perubahan yang menjadikannya semakin kurang dari segi tradisinya.

Berikut adalah lima tradisi raya yang satu masa dahulu adalah 'trend' tetapi sekarang semakin kurang diamalkan, takut-takut satu hari kelak akan luput ditelan zaman.

Kad raya satu ketika dulu adalah bukti populariti anda. Lebih banyak kad yang anda terima, itu menandakan ramailah sebenarnya kenalan atau sahabat handai anda yang mengingati diri anda.

Lagi best, bila dapat kad daripada orang kenamaan. Mak ayah kita pun gantung kad tu cantik-cantik di tengah-tengah dinding supaya kita tahu tokoh terkenal tu ingat keluarga kita.

Budaya menggantung kad raya memang malap dah kan? Pengalaman penulis berkunjung ke rumah rakan taulan sahabat handai 10 tahun kebelakangan ini, dah tak kelihatan lagi dah kad-kad raya menjadi hiasan.

Semua orang lebih selesa guna mesej je, hantar emoji raya. Dah hilang sentuhan peribadi sesama kita. Seronok tau fikirkan senarai nama kawan yang bakal terima kad raya dari kita.

Mak bagi 15 keping je, jadi kena pilih betul-betullah siapa dapat.

Satu masa dulu, pergi satu rumah untuk beraya - mesti keluarga tuan rumah ada hidangkan sekurang-kurangnya kuih buatan tangan mereka sendiri. Dapatlah juga kita merasa kepelbagaian dalam rasa kuih tu.

Walaupun tak sedap, telan jugalah sambil tersenyum kerana nak jaga hati tuan rumah.

Zaman sekarang, orang ramai dah lebih selesa membeli saja kuih disebabkan oleh kemampuan kita untuk membeli tu semakin baik. Sebut saja nak kuih apa, semuanya ada. Satu balang RM30.

Pergi rumah A, makan kuih sama. Pergi rumah B, makan kuih sama. Balik rumah sendiri pun, kuih yang sama juga kita hidangkan dekat tetamu kita.

Jika keluarga anda buat kuih sendiri - jemputlah kami bertandang ya. Kami akan hadir, kalau PKP tak jadi penghalang.

Bagi mereka yang merasai pengalaman buat pelita sendiri guna tin susu atau bekas air tin, memang unik kan pengalaman tu?

Walaupun hasilnya kadangkala kurang kemas dan sedikit berbahaya disebabkan oleh ketajaman sisi tin, bila rumah dihiasai cahaya lampu tu rasa puas saja kan? Generasi yang dah berusia mungkin sempat lalui pengalaman DIY pelita, sebelum pelita besi mula dijual.

Sekarang ni nak dapatkan pelita, beli saja kat kedai. Murah saja. Dibuat daripada plastik, siap lengkap dengan kayu pancang nak menggantungnya.

Tinggal nak beli minyak tanah saja. Dulu keluarga beli terus satu tong besar. Oleh kerana berat nak angkat, terpaksa guna pam untuk kita pam dulu minyak tu keluar diletakkan ke dalam bekas lebih kecil - supaya lebih mudah dituangkan.

Setiap kali tiba Aidilfitri dulu, mesti masyarakat kita akan ternantikan satu rancangan wajib tonton iaitu 'Sampaikan.' Sekarang ni pun rancangan ni cuba diperkenalkan semula, tetapi suasananya dah berbeza.

Dulu kita tak ada kemudahan teknologi macam sekarang, jadi rancangan 'Sampaikan' ni lah yang jadi orang tengah untuk tayangkan ucapan salam kita kepada saudara mara yang jauh diselang-selikan dengan persembahan artis terkenal mendendangkan lagu raya.

Ramai berkumpul depan TV, dengan harapan ada lah pesanan daripada si dia yang jauh. Tapi sebab durasi pun terhad, jadi tak banyaklah pesanan dapat dikeudarakan. Kecewa pun tak apalah sebab 'Sampaikan' ni memang best habislah dulu sebelum adanya beratus-ratus saluran TV yang ada sekarang.

Mungkin rumah kita makin kecil. Mungkin juga orang kita makin mampu. Apa yang penulis sedar, budaya berkumpul ramai-ramai sanak saudara di rumah atuk dan nenek dah semakin kurang diamalkan.

Dulu rumah nenek penulis mampu menempatkan 5 ke 8 keluarga yang pulang ke kampung serentak. Semua geng lelaki pakat tidur ramai-ramai penuh ruang tamu dan golongan wanita pula diberikan keistimewaan guna bilik.

Bila dah ramai berkumpul, selalunya tidur pun lambat lah - dipenuhi dengan bermacam aktiviti seperti menonton TV ramai-ramai, main mercun atau lebih ekstrim, main meriam lawan dengan kampung sebelah.

Zaman sekarang ni, bila pulang ke kampung mesti ada aje adik-beradik atau saudara yang lebih gemar nak menginap di hotel, demi keselesaan nenek dan atuk agar tak pening melayan kerenah cucu katanya. Ada juga yang sewa homestay duduk beramai-ramai sehinggakan mak ayah tarik muka sebab anak sendiri balik kampung, tapi tak nampak muka.

Keluarga anda masih lagi amalkan tradisi sedemikian rupa? Tahniahlah. Teruskan dan cuba kekalkan, kerana hanya waktu-waktu itulah sepupu-sepapat boleh berkenalan dan berinteraksi sesama kita.

Asalkan mereka tak leka menelaah telefon pula setiap masa bila dah ramai-ramai balik berkumpul, menjelang malam raya.


Ke Mana Perginya Semua Hasil Karya Bob Ross?

Kebiasaannya apabila seseorang pelukis atau pengkarya meninggal dunia, hasil lukisannya mungkin akal dijual dalam majlis amal kutipan derma dan sebahagiannya mungkin didermakan kepada pihak-pihak tertentu seperti muzium.

Namun, berlainan pula dengan hasil-hasil lukisan seorang pelukis dari Amerika Syarikat iaitu Bob Ross apabila setelah kematiannya, ramai pihak tertanya dimanakah karya-karya tersebut telah disimpan? Ianya tiba-tiba hilang tanpa sebarang berita. Malah, tiada pihak mendakwa menyimpan karya-karya tersebut.

Maka, timbul pertanyan daripada para peminat-peminatnya kemanakah pergi karya-karya lukisan beliau itu? Adakah kesemuanya telah didermakan kepada muzium atau dijual kepada individu persendirian yang mahukan namanya disembunyikan?

Bob Ross merupakan salah seorang pelukis ikonik Amerika Syarikat di abad ke 20. Beliau terkenal kerana rambut afronya, personaliti yang menarik dan karya-karya bertemakan landskapnya yang memukau.

Bob Ross dilahirkan di Pantai Daytona, Florida oleh Jack dan Ollie Ross, masing-masing seorang tukang kayu dan pelayan restoran dan dibesarkan di Orlando, Florida. Ketika zaman remajanya, beliau berminat merawat haiwan yang cedera, termasuk armadillos, ular, buaya dan tupai dan pengalaman ini ada dipaparkan dalam beberapa episod rancangan televisyennya.

Pada tahun 1961, Bob Ross yang ketika itu berusia 18 tahun telah mendaftar untuk menyertai Tentera Udara Amerika Syarikat dan dimasukkan ke dalam perkhidmatan sebagai juruteknik rekod perubatan. Beliau telah naik ke pangkat sarjan utama dan bertugas sebagai sarjan pertama di klinik di Pangkalan Tentera Udara Eielson di Alaska.

Disitulah di mana beliau pertama kali melihat salji dan pemandangan gunung-ganang yang kemudian menjadi inspirasinya berkarya dan muncul sebagai tema berulang kali dalam lukisannya. Beliau memanfaatkan masa rehatnya untuk mengasah teknik melukisnya yang cepat.

Selama 20 tahun kerjaya bersama pasukan Tentera Udara, Ross mengembangkan minat untuk melukis setelah mengikuti kelas seni di Anchorage U.S.O. Beliau sering mempunyai pertentangan pendapat dan pandangan dengan banyak tenaga pengajar lukisannya yang lebih berminat dengan lukisan abstrak.

Bob Ross bekerja sebagai bartender sambilan ketika dia menemui rancangan TV bernama "The Magic of Oil Painting" yang dihoskan oleh pelukis Jerman Bill Alexander. Bill Alexander menggunakan gaya lukisan abad ke-16 yang disebut alla prima (bahasa Itali untuk 'percubaan pertama') yang dikenali sebagai "wet-on-wet" yang membolehkannya menghasilkan lukisan dalam masa tiga puluh minit.

Bob Ross belajar dan menguasai teknik itu dan mula melukis dan kemudian berjaya menjual landskap pemandangan Alaska yang dilukisnya. Akhirnya, pendapatan beliau dari penjualan lukisannya melebihi gaji ketenteraannya dan beliau mengambil keputusan untuk bersara dari Tentera Udara pada tahun 1981 dengan pangkat terakhirnya sebagai sarjan utama.

Beliau kemudiannya kembali ke Florida dan mula belajar secara serius dengan Bill Alexander dan bekerja dengannya sebagai jurujual dan tenaga pengajar. Salah seorang anak murid Bob Ross, Annette Kowalski berpendapat beliau boleh berjaya sekiranya bergerak dengan syarikatnya sendiri.

Annette Kowalski, Bob Ross dan isterinya akhirnya berjaya mengumpulkan dana yang cukup daripada simpanan mereka untuk menubuhkan syarikat sendiri. Walapun tidak menggemarinya rambut kerintingnya, beliau tetap menyimpannya sehingga panjang memandangkan ia sudah menjadi sebahagian daripada identiti syarikatnya itu.

Nama Bob Ross mula meningkat naik melalui siaran televisyennya sendiri yang diberi nama "The Joy of Painting". Ianya merupakan program edukasional berdurasi selama setengah jam yang dihoskannya dan ditayangkan kepada penonton antara 11 Januari 1983 sehingga 17 Mei 1994.

Dalam setiap episod, beliau mengajarkan teknik untuk lukisan landskap menggunakan cat minyak dan akan melengkapkan lukisan tersebut pada setiap sesi. Program ini mengikuti format yang sama dengan rancangan "The Magic of Oil Painting" yang dihoskan oleh mentornya, Bill Alexander. Semasa ditayangkan dahulu, ia memenangi tiga Anugerah Emmy.

Program yang dihoskannya ini menarik perhatian ramai kerana lukisan yang dihasilkan dibuat tanpa sebarang draf atau contengan terlebih dahulu, sebaliknya berpandukan imaginasinya semata-mata dalam masa nyata. Beliau akan menunjukkan langkah demi langkah bagaimana sesuatu lukisan tersebut disiapkan.

Dengan bantuan Annette dan Walt kowalski, beliau menggunakan rancangan televisyennya untuk mempromosikan rangkaian produk berkaigan peralatan seni dan rakaman kelas, membina perniagaan Bob Ross Inc. yang bernilai $15 juta yang kemudiannya berkembang merangkumi kelas yang diajar oleh pengkarya lain yang dilatih menggunakan kaedah dan teknik lukisannya.

Selepas kematian Bob Ross, hak milik syarikat itu diserahkan kepada Kowalskis.

Terdapat lebih daripada 400 episod program tayanganyna itu dan hanya beberapa episod yang tidak menampilkan lukisan baru Bob Ross baru. Ini bermaksud terdapat sekurang-kurangnya 1,100 lukisan asli Bob Ross yang pernah dihasilkannya. Namun, kemanakah kesemua karya itu?

Sepasukan pengkaji dari akhbar New York Times telah melakukan kajian untuk menjejaki karya-karya Bob Ross yang ditinggalkan selepas kematiannya. Hasil daripada kajian tersebut telah membawa mereka ke ibu pejabat Bob Ross Inc., sebuah bangunan yang menyimpan karya-karyanya dan menjual produk kenang-kenangan Bob Ross.

Dalam laporan video pendek yang dihasilkan oleh New York Times seperti yang kami sertakan di atas, Joan Kowalski, Presiden Bob Ross, Inc., menjelaskan bahawa walaupun syarikat itu memang menyimpan banyak karya Bob Ross iaitu sekitar 1,165 daripadanya, mereka kekurangan sumber untuk menyimpannya dengan betul.

Sebahagian daripada lukisan ini akhirnya mendapat penjagaan rapi setelah Smithsonian National Museum of American History di Washington telah diberi peluang untuk menyimpan sebahagian daripada karya-karya yang sukar ditemui untuk diletakkan di muzim mereka.


7 Idea Luar Biasa Elon Musk Dalam Bidang Sains dan Teknologi

Nama Elon Musk merupakan seorang individu yang tidak diperkenalkan lagi dalam dunia sains dan teknologi. Sebelum Tesla, beliau sudahpun mencipta kejayaan bersama Paypal, sistem pembayaran dalam talian yang menyokong pemindahan wang dalam talian dan berfungsi sebagai alternatif elektronik untuk kaedah tradisional seperti cek dan pesanan wang.

Bersama Tesla, namanya terus melonjak naik sehinggakan ramai yang menyangka Tesla diasaskannya walhal sebenarnya syarikat tersebut sudah lama ditubuhkan sebelum beliau memegang jawatan CEO syarikat tersebut. Kisah ini pernah kami tulis dalam artikel Kisah 2 Pengasas Syarikat Tesla dahulu.

Tidak cukup dengan Tesla, Elon Musk juga muncul dengan idea-idea yang ada kalanya dianggap pemikiran di luar kotak. Dengan Tesla dan projek-projek yang dicetuskan olehnya membolehkan beliau menjadi salah seorang terkaya di dunia.

Kali ini, kami ingin kongsikan 7 daripada idea tersebut yang dianggap salah satu idea menarik dan telah mencetuskan anjakan paradigma dalam dunia sains dan teknologi.

Starlink merupakan projek di bawah syarikat SpaceX, syarikat yang memfokuskan kepada eksplorasi angkasa lepas. Secara ringkasnya, ia adalah rangkaian setelit yang akan menyediakan akses internet ke seluruh dunia melalui ribuan satelit yang diletakkan di orbit rendah Bumi  (low Earth orbit - LEO).

Starlink ingin menjual akses internet terutamanya kepada orang-orang di kawasan luar bandar dan bahagian lain di dunia yang belum mempunyai akses ke jalur lebar berkelajuan tinggi. SpaceX juga ingin menjual beberapa satelit ini untuk tujuan ketenteraan, saintifik, atau penerokaan.

Pembangunan produk ini sudah bermula pada tahun 2015. Dua satelit prototaip telah dilancarkan pada Februari 2018. SpaceX menyasarkan untuk meletakkan sehingga 1584 satelit dan menyediakan perkhidmatan kepada pengguna global pada akhir 2021 atau 2022.

Hyperloop adalah sistem konseptual yang membolehkan kita melakukan perjalanan dengan kelajuan tinggi sekitar 9656 km/jam dan maksimum 12231 km/jam. Dari luar, ianya seperti kereta api tetapi penumpang akan bergerak dalam sebuah tiub bertekanan rendah.

Laluan awal yang dicadangkan untuk Hyperloop adalah perjalanan sejauh 563 km dari San Francisco ke Los Angeles, perjalanan yang dianggarkan akan mengambil masa hanya 35 minit  berbanding perjalanan sekarang yang mengambil masa sekitar 6 jam.

Tidak seperti kereta api, pod pengangkutan ini dicipta untuk terapung di di laluan yang dibina, seterusnya membolehkannya bergerak dengan sangat laju kerana tiada geseran. Teknologi Hyperloop masih dalam pembangunan walaupun konsep asasnya telah wujud selama bertahun-tahun.

Neuralink Corporation adalah sebuah syarikat neuroteknologi yang membangunkan antaramuka untuk menghubungkan otak dengan teknologi. Syarikat ini dilancarkan pada tahun 2016 oleh Elon Musk dan sekumpulan pakar dalam bidang neurosains, biokimia dan robotik.

Sejak ditubuhkan, syarikat ini telah mengambil beberapa ahli sains saraf berprofil tinggi dari pelbagai universiti. Menjelang bulan Julai 2019, ia telah menerima pembiayaan $158 juta (yang mana $100 juta berasal dari Elon Musk) dan memiliki 90 orang kakitangan.

Pada bulan April 2017, Neuralink mengumumkan bahawa mereka merancang untuk mencipta alat untuk merawat penyakit otak yang serius dalam jangka pendek dan untuk jangka panjang mampu meningkatkan daya otak manusia, sesuatu yang digelar transhumanisme.

Ini merupakan sebuah lagi projek hebat dibawah SpaceX. Program penciptaan sistem pelancaran SpaceX yang dapat digunakan semula adalah program yang dibiayai secara peribadi untuk membangunkan sekumpulan teknologi baru untuk sistem pelancaran orbit yang dapat digunakan berulang kali dengan cara yang serupa dengan penggunaan semula pesawat.

Program ini diumumkan secara terbuka pada tahun 2011. SpaceX pertama kali berjaya mencapai pendaratan dan pemulihan tahap pertama pada bulan Disember 2015. Penerbangan semula tahap pertama yang berjaya mendarat kembali berlaku pada bulan Mac 2017 dan yang kedua berlaku pada bulan Jun 2017, hanya 5 bulan selepas  itu.

Sehingga 2020, SpaceX secara aktif mengembangkan sistem Starship, dengan tujuan untuk menjadikannya kenderaan pelancaran dua tahap yang dapat digunakan semula dan bertujuan untuk menggantikan semua kenderaan pelancaran dan kapal angkasa yang ada yang digunakan untuk penghantaran satelit dan pengangkutan manusia.

Melancong ke angkasa lepas? Kedengaran menarik bukan? Tapi sudah pasti hanya yang benar-benar berani dan mempunyai wang yang banyak sahaja berpeluang. Namun, idea ini nampaknya semakin menjadi realiti. Secara keseluruhan, penumpang akan menghabiskan masa selama lapan hari di ISS dan dua hari perjalanan ke dan dari sana.

Perjalanan sepuluh hari ini akan menyaksikan pelancong persendirian dibawa ke makmal sains yang mengorbit untuk menghabiskan masa dengan angkasawan di stesyen antarabangsa dan merasai sendiri pengalaman hidup di tempat sifar graviti.

Tujuh pelancong pernah berkunjung ke stesen ISS sebelum ini tetapi misi SpaceX ini menandakan perjalanan pertama sepenuhnya secara persendirian ke ISS. Perjalanan ini akan menjadi yang pertama ke ISS yang sepenuhnya dikendalikan oleh Axiom Space, sebuah entiti komersial.

Antara idea tergila Musk adalah ekplorasi ke plane Marikh. Bukan setakat menghantar manusia ke sana, malah beliau bercita-cita mahu membina penempatan manusia di planet merah ini. Mengapakah planet Marik menjadi pilihannnya?

Menurut info dari laman sesawang SpaceX, pada jarak rata-rata 140 juta batu, Marikh adalah salah satu jiran terdekat yang dapat dihuni di Bumi. Marikh terletak kira-kira separuh lagi jauh dari Matahari dengan Bumi, jadi ia masih menerima cahaya matahari. Cuacanya agak sejuk, tetapi mereka merancang boleh memanaskannya.

Atmosferanya terdiri daripada gas karbon dioksida dengan nitrogen dan argon dan beberapa unsur lain yang bermaksud bahawa kita dapat menanam tumbuhan di Marikh hanya dengan memampatkan atmosferanya. Graviti di Marikh adalah sekitar 38% dari bumi dan jumlah harinya cuma terdapat sedikit perbezaan dengan Bumi.

SolarCity, anak syarikat Tesla mempunyai cita-cita untuk menggoncang pasaran elektrik dan membantu peralihan dunia ke arah tenaga bersih. Dengan menggunakan panel solar dan unit simpanan Powerwall Tesla, Elon Musk ingin memastikan tenaga elektrik yang dijanakan sepenuhnya dari panel solar mencukupi untuk sesebuah rumah menjadi kenyataan.

Selepas pengambilalihan SolarCity pada tahun, semua produk dan perkhidmatannya dijual melalui laman web Tesla. Syarikat ini  bekerjasama dengan Panasonic, mengeluarkan komponen modul solar di kilang giga Tesla di New York, sebuah kilang di Buffalo, New York.

Pada tahun 2008, SolarCity memasuki pasaran penyewaan solar dengan pilihan sewa panel baru untuk pemilik rumah. Pelanggan tidak perlu membayar panel tersebut sebaliknya perlu membayar selama 20 tahun untuk kuasa yang dihasilkan oleh panel-panel tersebut. Sistem ini membolehkan beberapa pemilik rumah membayar kurang setiap bulan daripada sebelumnya jika mereka membayar elektrik dari syarikat utiliti.


Lelaki Ini Hasilkan Kereta Pandu Sendiri Pada Tahun 1980an Tanpa GPS

Selain daripada menuju ke arah sistem jana kuasa enjin kenderaan yang lebih bersih, industri kenderaan dunia ketika ini juga sedang menuju ke arah sistem autonomi pemanduan.

Sistem yang bersifat autonomi penuh di mana sesebuah kereta boleh dipandu tanpa campur tangan manusia, dari satu destinasi ke destinasi semakin lama semakin menghampiri realiti.

Bagaimanapun tahu kah anda beberapa dekad sebelum jenama seperti Tesla ataupun Honda memperkenalkan kenderaan yang mampu memandu sendiri, seorang profesor dari Korea Selatan sudah memperkenalkan ciptaan serupa?

Besar kemungkinan kita tak tahu kisahnya, kerana kerajaan Korea Selatan sendiri pada ketika itu tidak nampak potensi dan keperluan teknologi yang dibangunkan orang mereka.

Seorang peminat teknologi, Profesor Han Min-Hong merupakan seorang pendidik dan penyelidik bidang kejuruteraan yang terlibat dalam pelbagai bentuk kajian semasa masih bertugas mahupun selepas persaraan beliau.

Pengalaman bekerja di Texas State University pada dekad 1980-an memberikan beliau kemahiran untuk menyelidik dan membangunkan sistem autonomi kenderaan, ekoran penglibatan beliau dalam projek pembangunan kapal selam tanpa pemandu yang dikelolakan agensi Defense Advanced Research Projects Agency atau DARPA.

Kembalinya beliau ke Korea Selatan lewat dekad itu, membolehkan beliau mengaplikasikan apa yang telah dipelajarinya dalam pembangunan sistem pemanduan kereta yang bersifat autonomi.

Beliau bersama pasukan pelajar Korea University diberikan tanggungjawab membangunkan sistem kereta KAV-1 atau Korea Autonomous Vehicle 1, untuk kegunaan pihak tentera. Dengan sistem kamera dan peranti sensor ultrasonik, KAV-1 berjaya bergerak sendiri dalam sesi ujian di kawasan padang universiti.

Namun kumpulan pelajar mula memprotes enggan meneruskan projek itu yang berorientasikan kegunaan tentera, memaksa Prof. Min-Hong melakukan permohonan mahu mengubah sistem untuk diaplikasikan ke kenderaan penumpang biasa.

Mereka meneruskan pembangunan sehinggalah pada tahun 1993 berjaya berani melakukan sesi ujian awam pertama, berjaya menjalankan sesi ujian pertama di sepanjang laluan dari Jambatan Hanam ke sebuah bangunan di Yeoudioa, Seoul sejauh 17 kilometer; dengan Prof. Min-Hong menjadi satu-satunya penumpang kereta.

Dalam siri ujian yang dirakamkan, jelas kenderaan bergerak secara sendiri sementara Prof. Min-Hong duduk di bahagian belakang, tidak memakai tali pinggang keledar bagi memudahkan beliau meneliti komputer yang dipasang serta menonjolkan keyakinan beliau terhadap sistem yang mereka bangunkan.

Lebih lucu, Prof. Min-Hong mengaku semasa sesi ujian itu, dia tidak mempunyai insurans nyawa. Sekiranya apa-apa berlaku...susahlah.

Teknologi yang dibangunkan beliau dan pasukannya mengejutkan banyak pihak, khasnya pembangun industri automotif dunia.

Dua jenama besar Jerman, Mercedes-Benz dan Volkswagen mengaturkan beberapa siri lawatan ke fasiliti kilang mereka bagi membolehkan kerjasama dan pertukaran idea dimulakan.

Untuk beberapa tahun selepas itu, Prof. Min-Hong dan pasukan juruteranya mula melakukan pembentangan berkenaan teknologi yang telah mereka bangunkan di serata dunia. Beliau turut terlibat dengan bahagian pembangunan kenderaan komersial dari Hyundai Motor Company, untuk mengaplikasikan teknologi pemanduan autonomi kepada kenderaan lebih besar.

Dalam pembentangan yang dijalankan pada tahun 1996 di Tokyo, Jepun - pasukan itu menceritakan kepada hadirin berkenaan sistem yang telah mereka bangunkan, dinamakan Hyundai Smart & Safe Vehicle (HSSV) yang telah berjaya diuji di Belgium.

Dipasang pada bas yang mampu memuatkan 15 orang penumpang, bas itu berjaya bergerak sendiri selaju 30km/j di jalan lurus dan 10km/j pada laluan berselekoh dengan menggunakan sistem bacaan kamera, yang akan mengimbas imej jalan raya yang dilalui untuk dianalisis bagi menentukan sudut putaran stereng, tekanan brek dan pertukaran gear.

Walaupun demikian, teknologi yang telah mereka bangunkan itu berdepan beberapa masalah yang gagal mereka selesaikan seperti masalah sensor kamera yang tidak dapat membaca laluan -ekoran wujudnya halangan atau bendasing atas jalan.

Hasil daripada pembangunan teknologi ini, pasukan beliau mencadangkan agar sistem berasaskan sonar atau laser yang mampu mengesan objek di hadapan pada jarak sekurang-kurangnya 10meter dibangunkan, bagi menyokong sistem kamera sedia ada.

Namun malangnya projek yang disertai Prof. Min-Hong gagal untuk diperkembangkan, atas beberapa sebab tertentu.

Dalam salah satu mesyuarat beliau diberitahu tidak ada gunanya kajian yang telah dijalankan diteruskan, disebabkan oleh ketiadaan keperluan dan permintaan masyarakat ketika itu yang mahu kereta pemanduan sendiri.

Kebanyakan kajian dan penyelidikan yang dijalankan beliau mula dilakukan atas usaha sendiri, menggunakan dana yang keluar dari poket dan simpanannya.

Kerajaan Korea Selatan ketika itu diakui beliau, gagal melihat prospek yang ada terhadap kajiannya.

Noktahnya, Prof. Min-Hong dan pasukan penyelidik di Korea University menerima berita kurang gembira selepas kerajaan Korea Selatan menghentikan saluran dana kepada mereka, memaksa kumpulan itu mengecilkan skop kajian yang mampu mereka jalankan atau menamatkan terus beberapa idea yang sudah dikenalpasti berpotensi.

Dalam masa yang sama pembangun dan pengeluar dari negara luar sudah mula berlumba-lumba membangunkan teknologi sama, yang semakin lama semakin diperhalusi.

Prof. Min-Hong bersara pada tahun 2009 tetapi terus menceburkan diri dalam bidang penyelidikan automotif dalam skala kecil.

Dia meneruskan usaha memperbaiki sistem pemanduan autonomi ciptaannya melalui pembangunan perisian. Prof. Min-Hong juga berjaya mencipta peranti berbentuk cermin mata yang mampu mengejutkan pemandu seandainya pemandu dikesan tertidur atas jalan.

Banyak pihak melihat kegagalan kerajaan Korea Selatan untuk menyokong usaha Prof. Min-Hong dalam membangunkan teknologi yang sudah sedia ada, menjadi punca teknologi autonomi kenderaan Korea Selatan agak ketinggalan berbanding negara lain.

Namun bagi Prof. Min-Hong, dia tetap merasakan belum terlewat untuk negaranya mengejar semula apa yang sudah mereka tinggalkan.

Beliau juga melihat usaha syarikat Tesla yang tidak berkira untuk melabur dalam membangunkan penghasilan kereta yang benar-benar memandu sendiri adalah sesuatu yang positif dan perlu dicontohi.

Bagaimanapun, Prof. Min-Hong percaya hubungan antara pemandu dan kenderaan perlu dikekalkan - di mana individu tidak sepatutnya bergantung 100% kepada kenderaan. Menurut pandangan beliau, autonomi pada kadar mutlak tidak mungkin dapat digapai disebabkan oleh keterhadan sistem elektronik itu sendiri.

Wayar dan litar yang menghubungkan pelbagai jenis sistem dalam sesebuah kenderaan tidak mampu menggantikan tindak balas seorang manusia yang berfikir dan bertindak balas, dalam membuat keputusan yang betul.

Prof. Min-Hong menjangkakan masa depan industri kenderaan autonomi akan lebih memfokuskan kepada pembangunan kenderaan pandu sendiri yang membawa barangan, bukan penumpang.

Pandangan ini seiring dengan pendapat beliau bahawa sebaik mana pun sistem ciptaan manusia, manusia tidak seharusnya lepas tangan sepenuhnya membiarkan hayat mereka ditentukan oleh mesin-mesin sepenuhnya.